MT Il-Ġurnal Uffiċjali tal-Unjoni Ewropea L 233/1

It-testi oriġinali UN/ECE biss għandhom effett legali skont id-dritt pubbliku internazzjonali L-istat u d-data ta’ dħul fis-seħħ ta’ dan ir-Regolament għandhom jiġu ċċekkjati fl-aħħar verżjoni tad-dokument tal-istat UN/ECE TRANS/WP.29/343, disponibbli fuq:

http://www.unece.org/trans/main/wp29/wp29wgs/wp29gen/wp29fdocstts.html

Ir-Regolament Nru 16 tal-Kummissjoni Ekonomika għall-Ewropa tan-Nazzjonijiet Uniti (UN/ECE) – Dispożizzjonijiet uniformi dwar l-approvazzjoni ta':

I. Iċ-ċinturini tas-sigurtà, is-sistemi ta’ trażżin, is-sistemi ta’ trażżin għat-tfal u s-sistemi ta’ trażżin għat-tfal ISOFIX għall-okkupanti ta’ vetturi motorizzati

II. Il-vetturi mgħammra biċ-ċinturini tas-sigurtà, tfakkira taċ-ċinturin tas-sigurtà, is-sistemi ta’ trażżin, is-sistemi ta’ trażżin għat-tfal u s-sistemi ta’ trażżin għat-tfal ISOFIX

Li jinkorpora t-test validu kollu sa:

Is-Suppliment 1 għas-sensiela 06 tal-emendi — Data tad-dħul fis-seħħ: it-23 ta’ Ġunju 2011

WERREJ

IR-REGOLAMENT

1. L-ambitu

2. Id-definizzjonijiet

3. L-applikazzjoni għall-approvazzjoni

4. L-immarkar

5. L-approvazzjoni

6. L-ispeċifikazzjonijiet

7. It-testijiet

8. Ir-rekwiżiti li jikkonċernaw l-installazzjoni fil-vettura

9. Il-konformità tal-produzzjoni

10. Il-penali għal nuqqas ta’ konformità tal-produzzjoni

11. Il-modifiki u l-estensjoni tal-approvazzjoni tat-tip ta’ vettura jew għat-tip ta’ ċinturin tas-sigurtà jew ta’ sistema ta’ trażżin

12. Il-produzzjoni mwaqqfa għal kollox

13. L-istruzzjonijiet

14. Ismijiet u indirizzi ta’ Servizzi Tekniċi responsabbli mit-tmexxija ta’ testijiet ta’ approvazzjoni, u tad-Dipartimenti Amministrattivi

15. Id-dispożizzjonijiet tranżizzjonali

ANNESSI

Anness 1A — Komunikazzjoni li tikkonċerna l-approvazzjoni jew l-estensjoni jew ir-rifjut jew l-irtirar tal-approvazzjoni jew produzzjoni mwaqqfa għal kollox ta’ tip ta’ vettura rigward iċ-ċinturin tas-sigurtà skont ir-Regolament Nru 16

Anness 1B — Komunikazzjoni li tikkonċerna l-approvazzjoni jew l-estensjoni jew ir-rifjut jew l-irtirar tal-approvazzjoni jew produzzjoni mwaqqfa għal kollox ta’ tip ta’ ċinturin tas-sigurtà jew ta’ sistema tat-trażżin għall-okkupanti adulti ta’ vetturi motorizzati skont ir-Regolament Nru 16

Anness 2 — L-arranġamenti tal-marki ta’ approvazzjoni

Anness 3 — Id-dijagramma ta’ apparat biex tkun ittestjata kemm idum iservi l-mekkaniżmu tal-apparat li jiġbed lura

Anness 4 — Dijagramma ta’ apparat biex tkun ittestjata s-sokra tal-apparati li jiġbdu lura li jissakkru f’emerġenza

Anness 5 — Dijagramma ta’ apparat għat-test tar-reżistenza għat-trab

Anness 6 — Deskrizzjoni tat-troli, tas-sit, tal-ankraġġi u tal-apparat li jwaqqaf

Anness 7 — Deskrizzjoni tal-manikin

Anness 8 — Deskrizzjoni tal-kurva tad-deċellerazzjoni jew l-aċċellerazzjoni tat-troli bħala funzjoni tal-ħin

Anness 9 — L-istruzzjonijiet

Anness 10 — It-test tal-bokkla doppja

Anness 11 — It-test tal-brix u tal-microslip

Anness 12 — It-test tal-korrużjoni

Anness 13 — L-ordni tat-testijiet

Anness 14 — Il-kontroll tal-koformità tal-produzzjoni

Anness 15 — Il-proċedura biex jiġu ddeterminati l-punt “H” u l-angolu effettiv tat-torso għall-pożizzjonijiet bilqiegħda fil-vetturi motorizzati

Appendiċi 1 — Deskrizzjoni tal-magna tridimensjonali tal-punt “H”

Appendiċi 2 — Is-sistema tridimensjonali ta’ referenza

Appendiċi 3 — Id-data ta’ referenza li tikkonċerna l-pożizzjonijiet bilqiegħda

Anness 16 — Rekwiżiti minimi għaċ-ċinturini tas-sigurtà u l-apparati li jiġbdu lura

Anness 17 — Ir-rekwiżiti għall-installazzjoni taċ-ċinturini tas-sigurtà u tas-sistemi ta’ trażżin għall-okkupanti adulti tal-vetturi motorizzati fuq is-sits li jħarsu ’l quddiem u għall-installazzjoni ta’ sistemi ISOFIX għat-trażżin tat-tfal

Appendiċi 1 — Id-dispożizzjonijiet li jikkonċernaw l-installazzjoni ta’ sistemi ta’ trażżin għat-tfal tal-kategorija “universali” installati bl-apparat taċ-ċinturin tas-sigurtà tal-vettura

Appendiċi 2 — Dispożizzjonijiet dwar l-informazzjoni fil-manwal tal-installazzjoni tal-vettura dwar l-adattabilità tat-trażżin tat-tfal ISOFIX li jħarsu ’l quddiem u lura tal-kategoriji universali u semiuniversali installati f’pożizzjonijiet ISOFIX

Appendiċi 3 — Tabella 1 — It-tabella tal-informazzjoni tal-manwal tal-vettura dwar l-adattabilità tal-installazzjoni tas-sistemi ta’ trażżin għat-tfal għal diversi pożizzjonijiet bilqiegħda Tabella 2 — It-tabella tal-informazzjoni tal-manwal tal-vettura dwar l-adattabilità tal-installazzjoni tas-sistemi ISOFIX ta’ trażżin għat-tfal għal diversi pożizzjonijiet ISOFIX

Appendiċi 4 — Installazzjoni ta’ manikin ta’ 10 snin

Anness 18 — Testijiet tat-tfakkira taċ-ċinturin tas-sigurtà

1. L-AMBITU

Dan ir-Regolament japplika għal:

1.1. Vetturi tal-kategoriji M, N, O, L2, L4, L5, L6, L7 u T (1), dwar l-installazzjoni taċ-ċinturini tas-sigurtà u s-sistema tat-trażżin li huma maħsuba għal użu separat, jiġifieri, bħala fittings individwali, minn persuni b’daqs ta’ adulti li jokkupaw is-sits ta’ li jħarsu 'l quddiem jew lura;

1.2. Ċinturi tas-sigurtà u s-sistemi tat-trażżin li huma maħsuba għal użu separat, jiġifieri, bħala fittings individwali, minn persuni b'daqs ta’ adulti li jokkupaw is-sits ta’ li jħarsu 'l quddiem jew lura, u li huma ddiżinjati għall-installazzjoni f'vetturi tal-kategoriji M, N, O, L2, L4, L5, L6, L7 u T (1);

1.3. Vetturi tal-kategorija M1B u N1 (1) fir-rigward tal-installazzjoni tas-sistemi tat-trażżin tat-tfal u s-sistemi tat-trażżin tat-tfal ISOFIX.

1.4. Vetturi tal-kategoriji M1 fir-rigward ta’ tfakkira taċ-ċinturin tas-sigurtà (2).

1.5. Fuq it-talba tal-manifattur, tapplika wkoll għall-installazzjoni tas-sistemi tat-trażżin tat-tfal u s-sistemi tat-trażżin tat-tfal ISOFIX maħsuba għall-installazzjoni f'vetturi tal-kategoriji M2 u M3 (1).

2. DEFINIZZJONIJIET

2.1. Ċinturin tas-sigurtà (ċinturin tas-sit, ċinturin)

Arranġament ta’ ċineg b'bokkla li torbot, b'apparati għall-aġġustament u bi żjidiet li huwa kapaċi jkun ankrat ma’ ġewwa ta’ vettura motorizzati u huwa mfassal biex inaqqas ir-riskju għal min jilbsu, fil-każ ta’ kolliżjoni jew ta’ deċellerazzjoni f'daqqa tal-vettura, billi jillimita l-mobilità tal-ġisem ta’ min jilbsu. Arranġament ta’ din ix-xorta ġeneralment jissejjaħ “montatura ta’ ċinturin”, liema terminu jinkludi wkoll kwalunkwe apparat biex tkun assorbita l-enerġija jew biex jinġibed lura ċ-ċinturin.

L-arranġament jista' jiġi ttestjat u approvat bħala arranġament ta’ ċinturin tas-sigurtà jew bħala sistema tat-trażżin.

2.1.1. Iċ-ċinturin ta’ fuq il-ħoġor

Ċinturin b'żewġ ponot li jgħaddi min-naħa għall-oħra ta’ quddiem ir-reġjun tal-pelvi ta’ min jilbsu.

2.1.2. Iċ-ċinturin dijagonali

Ċinturin li jgħaddi b'mod dijagonali min-naħa għall-oħra ta’ quddiem is-sider mill-ġenb għall-ispalla opposta.

2.1.3. Iċ-ċinturin bi tliet ponot

Ċinturin li huwa essenzjalment kombinazzjoni ta’ ċinga ta’ fuq il-ħoġor u ta’ ċinga dijagonali.

2.1.4. Iċ-ċinturin tat-tip S

Arranġament ta’ ċinturin li mhux ċinturin bi tliet ponot jew ċinturin ta’ fuq il-ħoġor.

2.1.5. Iċ-ċinturin biex jikkontrolla ċ-ċaqliq

Arranġament ta’ ċinturin tat-tip S li jinkludi ċinturin ta’ fuq il-ħoġor u ċineg tal-ispalla; ċinturin biex jikkontrolla ċ-ċaqliq jista' jkun provdut b'montatura addizzjonali ta’ ċineg ta’ bejn il-koxox.

2.2. It-tip ta’ ċinturin

Ċinturini ta’ “tipi” differenti huma ċinturini li jvarjvaw sostanzjalment wieħed mill-ieħor; id-differenzi jistgħu jirrelataw b'mod partikolari għal:

2.2.1. il-partijiet riġidi (bokkla, żjidiet, apparat li jiġbed lura, eċċ.);

2.2.2. il-materjal, in-nisġa, id-dimensjonijiet u l-kulur taċ-ċineg; jew

2.2.3. il-ġeometrija tal-montatura taċ-ċinturin.

2.3. Iċ-ċinga

Komponent flessibbli maħsub biex iżomm il-ġisem u biex jitrażmetti l-forzi lill-ankraġġi taċ-ċinturin.

2.4. Bokkla

Apparat li jinħall malajr li jippermetti li min jilbsu jinżamm miċ-ċinturin. Il-bokkla tista' tinkorpora l-apparat għall-aġġustament, ħlief fil-każ ta’ bokkla ta’ ċinturin li jikkontrolla ċ-ċaqliq.

2.5. L-apparat ta’ aġġustament taċ-ċinturin

Apparat li jippermetti li ċ-ċinturin jiġi aġġustat skont ir-rekwiżiti tal-indivdwu li jilbsu u skont il-pożizzjoni tas-sit. L-apparat ta’ aġġustament jista' jkun parti mill-bokkla, jew minn apparat li jiġbed lura, jew minn kwalunkwe parti oħra taċ-ċinturin tas-sigurtà.

2.6. L-apparat ta’ qabel it-tagħbija

Apparat addizzjonali jew integrat li jissikka l-istrixxi taċ-ċinturin tas-sit sabiex iċ-ċinturin ikun anqas laxk waqt is-sekwenza tal-kraxx.

2.7. “Iż-żona ta’ referenza” tfisser l-ispazju bejn żewġ pjani lonġitudinali vertikali, 400 mm 'il bogħod minn xulxin u simmetriċi fejn għandu x'jaqsam il-punt H, u ddefinita mir-rotazzjoni mill-vertikali għall-orizzontali tal-apparat tal-forma tar-ras, deskritt fl-Anness 1 mar-Regolament Nru 21. L-apparat għandu jitqiegħed kif deskritt f'dak l-anness għar-Regolament Nru 21 u ffissat għat-tul massimu ta’ 840 mm.

2.8. “Il-montatura tal-airbag” tfisser apparat installat biex jissuplimenta liċ-ċinturini tas-sigurtà u lis-sistemi ta’ trażżin f'vetturi motorizzati, jiġifieri sistema li, fil-każ ta’ impatt qawwi li jaffetwa lill-vettura, awtomatikament tuża struttura flessibbli maħsuba biex tillimita, permezz tal-kompressjoni tal-gass li jinsab fiha, is-serjetà tal-kuntatti ta’ parti waħda jew aktar mill-ġisem ta’ okkupant tal-vettura ma’ ġewwa tal-kompartiment tal-passiġġieri.

2.9. “L-airbag tal-passiġġier” tfisser montatura ta’ airbag maħsuba biex jitħares(jitħarsu) l-okkupant(i) fis-sits li mhumiex dawk tas-sewwieq fil-każ ta’ kolliżjoni frontali.

2.10. “It-trażżin għat-tfal” tfisser apparat tas-sigurtà kif iddefinit fir-Regolament Nru 44.

2.11. “Li jħares lura” tfisser li jħares fid-direzzjoni opposta għad-direzzjoni normali tal-ivvjaġġar tal-vettura.

2.12. Iż-żidiet

Partijiet mill-montatura taċ-ċinturin inklużi l-komponenti neċessarji biex jorbtu, li jippermettu li tkun marbuta mal-ankraġġi taċ-ċinturin.

2.13. L-apparat li jassorbi l-enerġija

Apparat maħsub biex iferrex l-enerġija b'mod indipenenti minn jew b'mod konġunt maċ-ċinga u li jifforma parti mill-montatura taċ-ċinturin.

2.14. L-apparat li jiġbed lura

Apparat li jakkomoda parti miċ-ċinga jew liċ-ċinga sħiħa ta’ ċinturin tas-sigurtà.

2.14.1. L-apparat li jiġbed lura li ma jissakkarx (it-tip 1)

Apparat li jiġbed lura minfejn iċ-ċinga tinħareġ għat-tul kollu tagħha permezz ta’ forza esterna ċkejkna u li ma jipprovdi l-ebda aġġustament għat-tul taċ-ċinga maħruġa.

2.14.2. L-apparat li jiġbed lura li jinfetaħ b'mod manwali (it-tip 2)

Apparat li jiġbed lura li jeħtieġ it-tħaddim manwali ta’ apparat mill-utent biex jinfetaħ l-apparat li jiġbed lura sabiex tinkiseb l-estrazzjoni mixtieqa taċ-ċinga u li jissakkar awtomatikament meta l-ħidma msemmija tieqaf.

2.14.3. L-apparat li jiġbed lura li jissakkar awtomatikament (it-tip 3)

Apparat li jiġbed lura li jippermetti l-estrazzjoni taċ-ċinga sat-tul mixtieq u li, meta tingħalaq il-bokkla, awtomatikament jaġġusta ċ-ċinga għal min jilbisha. Iċ-ċinga ma titħalliex toħroġ aktar mingħajr l-intervent volontarju ta’ min jilbisha.

2.14.4. L-apparat li jiġbed lura li jissakkar f'emerġenza (it-tip 4)

Apparat li jiġbed lura li matul il-kondizzjonijiet normali tas-sewqan ma jirrestrinġix il-ħelsien tal-moviment ta’ min ikun liebes iċ-ċinturin tas-sigurtà. Apparat ta’ din ix-xorta għandu komponenti li jaġġustaw it-tul li awtomatikament jaġġustaw iċ-ċinga għal min jilbisha u mekkaniżmu li jissakkar li jiġi azzjonat f'emerġenza permezz ta':

2.14.4.1. id-deċellerazzjoni tal-vettura (sensittività unika).

2.14.4.2. Il-kombinazzjoni tad-deċellerazzjoni tal-vettura, il-moviment tal-istrixxi jew kwalunwke mezz awtomatiku ieħor (sensittività multipla).

2.14.5. L-apparat li jiġbed lura li jissakkar f'emerġenza b'limitu ogħla ta’ reazzjoni (it-tip 4N)

Apparat li jiġbed lura tat-tip iddefinit fil-paragrafu 2.14.4, imma li għandu proprjetajiet speċjali rigward l-użu tiegħu f'vetturi tal-kategoriji M2, M3, N1, N2 u N3 (3).

2.14.6. L-apparat tal-aġġustament taċ-ċinturin għall-għoli

Apparat li jippermetti li tiġi aġġustata l-pożizzjoni fl-għoli tal-ingassa ta’ mal-kolonna ta’ fuq ta’ ċinturin skont ir-rekwiżiti tal-individwu li jilbsu u skont il-pożizzjoni tas-sit. Apparat ta’ din ix-xorta jista' jitqies bħala parti miċ-ċinturin jew bħala parti mill-ankraġġ taċ-ċinturin.

2.15. L-ankraġġi taċ-ċinturin

Partijiet mill-istruttura tal-vettura jew mill-istruttura tas-sit jew kwalunkwe parti oħra tal-vettura li magħha għandhom jitwaħħlu l-montaturi taċ-ċinturin tas-sigurtà.

2.16. It-tip tal-vettura rigward iċ-ċinturini tas-sigurtà u s-sistemi ta’ trażżin.

Kategorija ta’ vetturi motorizzati li ma jvarjawx f'tali aspetti essenzjali bħad-dimensjonijiet, il-linji u l-materjali tal-komponenti tal-istruttura tal-vettura jew tal-istruttura tas-sit jew ta’ kwalunkwe parti oħra tal-vettura li magħha huma mwaħħla ċ-ċinturini tas-sigurtà u s-sistemi ta’ trażżin.

2.17. Is-sistema ta’ trażżin

Sistema għat-tip speċifiku ta’ vettura jew għal tip iddefinit mill-manifattur tal-vettura u miftiehma mis-Servizz Tekniku li tikkonsisti f'sit u f'ċinturin iffissat mal-vettura permezz ta’ mezzi adattati u li tikkonsisti barra minn hekk mill-elementi kollha li huma provduti biex jitnaqqas ir-riskju ta’ feriment għal min jilbisha, fil-każ ta’ deċellerazzjoni f'daqqa tal-vettura, billi tiġi limitata l-mobilità tal-ġisem ta’ min jilbisha.

2.18. Sit

Struttura li tista' tkun jew tista' ma tkunx integrali mal-istruttura tal-vettura kompluta bit-tappezzerija,maħsuba biex toqgħod bilqiegħda persuna adulta waħda. It-terminu jkopri kemm sit individwali jew parti minn sit għal tnejn min-nies jew aktar maħsub biex tpoġġi persuna waħda.

2.18.1. “Is-sit ta’ quddiem għall-passiġġieri” tfisser kwalunkwe sit fejn il-“punt H l-aktar 'il quddiem” tas-sit ikkonċernat jinsab fi jew quddiem il-pjan trasversali vertikali mill-punt R tas-sewwieq.

2.19. Grupp ta’ sits

Jew sit tat-tip maħsub għal tnejn min-nies jew aktar jew sits li huma separati imma ħdejn xulxin (jiġifieri ffissati b'mod li l-ankraġġi tas-sit ta’ quddiem ta’ wieħed minn dawn is-sits qegħdin f'linja mal-parti ta’ quddiem tal-ankraġġi ta’ wara tal-ieħor jew bejn l-ankraġġi tas-sit l-ieħor) u jakkomodaw persuna adulta bilqiegħda waħda jew aktar.

2.20. Is-sit għal tnejn min-nies jew aktar

Struttura kompluta bit-tappezzerija, maħsuba biex takkomoda aktar minn persuna adulta waħda.

2.21. Is-sistema ta’ aġġustament tas-sit

L-apparat komplut li permezz tiegħu s-sit jew il-partijiet tiegħu jista' jiġi aġġustat għal pożizzjoni adattata għall-morfoloġija tal-okkupant bilqiegħda; b'mod partikolari, dan l-apparat jista' jippermetti:

2.21.1. spostament lonġitudinali;

2.21.2. spostament vertikali;

2.21.3. spostament angolari.

2.22. L-ankraġġ tas-sit

Is-sistema li permezz tagħha l-montatura tas-sit titwaħħal mal-istruttura tal-vettura, inklużi l-partijiet affetwati tal-istruttura tal-vettura.

2.23. It-tip ta’ sit

Kategorija ta’ sits li ma jvarjawx f'tali aspetti essenzjali bħal:

2.23.1. is-sura, id-dimensjonijiet u l-materjali tal-istruttura tas-sit;

2.23.2. it-tipi u d-dimensjonijiet tas-sistemi ta’ aġġustament u li jsakkru tas-sokra tas-sit;

2.23.3. it-tip u d-dimensjonijiet tal-ankraġġ taċ-ċinturin fuq is-sit, tal-ankraġġ tas-sit u tal-partijiet affetwati tal-istruttura tal-vettura.

2.24. Is-sistema ta’ spostament tas-sit

Apparat li jippermetti li s-sit jew waħda mill-partijiet tiegħu jiġi spostat b'mod angolari jew lonġitudinali, mingħajr pożizzjoni fissa intermedja (biex ikun iffaċilitat l-aċċess mill-passiġġieri).

2.25. Is-sistema li ssakkar tas-sit

Apparat li jiżgura li s-sit u l-partijiet tiegħu jinżammu fi kwalunkwe pożizzjoni ta’ użu.

2.26. Il-buttuna magħluqa biex tinfetaħ il-bokkla

Buttuna biex tinfetaħ il-bokkla b'tali mod li ma jridx ikun possibbli li tinfetaħ il-bokkla billi tintuża sfera li għandha dijametru ta’ 40 mm.

2.27. Il-buttuna mhux magħluqa biex tinfetaħ il-bokkla

Buttuna biex tinfetaħ il-bokkla b'tali mod li ma jridx ikun possibbli li tinfetaħ il-bokkla billi tintuża sfera li għandha dijametru ta’ 40 mm.

2.28. L-apparat li jnaqqas it-tensjoni

Apparat li huwa inkorporat fl-apparat li jiġbed lura u li jnaqqas it-tensjoni taċ-ċinga awtomatikament meta jinqafel iċ-ċinturin tas-sigurtà. Meta jinħall, apparat ta’ dan ix-xorta jintefa awtomatikament.

2.29. “ISOFIX” hija sistema għall-konnessjoni ta’ sistemi ta’ trażżin għat-tfal ġo vetturi li għandhom ankraġġi riġidi tal-vettura, żewġ żjidiet riġidi korrispondenti fuq is-sistema tat-trażżin tat-tfal, u mezz biex tiġi limatata l-pitch rotation tas-sistema ta’ trażżin tat-tfal.

2.30. “Sistemi ISOFIX għat-trażżin tat-tfal” tfisser sistema għat-trażżin tat-tfal, li tissodisfa r-rekwiżiti tar-Regolament Nru 44, li għandha tiġi marbuta ma’ sistema ta’ ankraġġi ISOFIX, li tissodisfa r-rekwiżiti tar-Regolament Nru 14.

2.31. “Pożizzjoni ISOFIX” tfisser sistema li tippermetti l-installazzjoni ta':

(a) jew sistema universali ISOFIX għat-trażżin tat-tfal li tħares 'il quddiem kif definita fir-Regolament Nru 44,

(b) jew sistema semiuniversali ISOFIX għat-trażżin tat-tfal li tħares 'il quddiem kif definita fir-Regolament Nru 44,

(c) jew sistema semiuniversali ISOFIX għat-trażżin tat-tfal li tħares lura kif definita fir-Regolament Nru 44,

(d) jew sistema semiuniversali ISOFIX għat-trażżin tat-tfal li tħares laġenba kif definita fir-Regolament Nru 44,

(e) jew sistema ta’ vettura speċifika ISOFIX għat-trażżin tat-tfal kif definita fir-Regolament Nru 44.

2.32. “Sistema ta’ ankraġġi ISOFIX” tfisser sistema magħmula minn żewġ ankraġġi baxxi ISOFIX, li tissodisfa r-rekwiżiti tar-Regolament Nru 14, u li hija ddisinjata għall-irbit ta’ sistema ISOFIX għat-trażżin tat-tfal flimklien ma’ apparat anti-rotazzjoni.

2.33. “Ankraġġ baxx ISOFIX” tfisser żbarra orizzontali tonda u riġida b'dijametru ta’ 6 mm, li testendi mill-vettura jew l-istruttura tas-sit biex taċċetta u tirrestrinġi sistema ISOFIX tat-trażżin tat-tfal ma’ żjidiet ISOFIX.

2.34. “Apparat anti-rotazzjoni”

(a) Apparat anti-rotazzjoni għal sistema universali ISOFIX għat-trażżin tat-tfal li tikkonsisti mill-irbit ta’ fuq ISOFIX,

(b) Apparat anti-rotazzjoni għal sistema semiuniversali ISOFIX għat-trażżin tat-tfal li tikkonsisti minn top-tether, id-daxxbord tal-vettura jew appoġġ għas-saqajn maħsuba biex jillimitaw it-tidwir tat-trażżin waqt impatt frontali,

(c) Għal sistemi ISOFIX, universali u semiuniversali, għat-trażżin tat-tfal, is-sit tal-vettura nnifsu ma jikkostitwix apparat anti-rotazzjoni.

2.35. “Ankraġġ ISOFIX top-tether” tfisser karatteristika, li tissodisfa r-rekwiżiti tar-Regolament Nru 14, bħal żbarra, li tkun tinsab f'żona definita, iddisinjata biex taċċetta ISOFIX top tether strap connector u tittrasferixxi l-forza ta’ trażżin tagħha lill-istruttura tal-vettura.

2.36. “Apparat ta’ gwida” huwa maħsuba biex jgħin lill-persuna li tinstalla s-sistema ISOFIX għat-trażżin tat-tfal billi fiżikament tiggwida ż-żjidiet ISOFIX fuq is-sistema ISOFIX ta’ trażżin tat-tfal fl-alinjament korrett mal-ankraġġi baxxi ISOFIX biex jiffaċilita l-ingaġġar.

2.37. “Marking fixture tal-ISOFIX” tfisser xi ħaġa li tinforma lil xi ħadd li jixtieq jinstalla sistema ISOFIX għat-trażżin tat-tfal bil-pożizzjonijiet ISOFIX fil-vettura u l-pożizzjoni ta’ kull sistema ta’ ankraġġ ISOFIX korrispondenti.

2.38. “Fixture għat-trażżin tat-tfal” (CRF - Child restraint fixture) tfisser fixture skont waħda mis-seba' klassijiet ta’ daqsijiet ISOFIX definiti fil-paragrafu 4 tal-Anness 17 - Appendiċi 2 ta’ dan ir-Regolament, u partikolarment li d-dimensjonijiet tiegħu jingħataw mill-figura 1 sal-figura 7 fil-paragrafu 4 msemmi qabel. Dawk il-fixtures għat-trażżin tat-tfal jintużaw, f'dan ir-Regolament, biex jiċċekkjaw liema huma l-klassijiet ISOFIX għat-trażżin tat-tfal li jistgħu jiġu akkomodati fil-pożizzonijiet ISOFIX tal-vettura. Ukoll wieħed mis-CRF, l-hekk imsejjaħ ISO/F2 (B), li huwa deskritt fil-figura 2 tal-paragrafu 4 msemmi qabel, jintuża fir-Regolament Nru 14 biex jiċċekkja l-lok u l-possibbiltà ta’ aċċess għal kwalunkwe sistema ta’ ankraġġ ISOFIX.

2.39. “Tfakkira taċ-ċinturin tas-sigurtà”, tfisser sistema dedikata biex twissi lis-sewwieq meta ma jkunx liebes iċ-ċinturin tas-sigurtà. Is-sistema magħmula minn mekkaniżmu li jinduna jekk iċ-ċinturin tas-sigurtà ma jkunx maqful u żewġ livelli ta’ twissija lis-sewwieq: Twissija tal-ewwel livell u twissija tat-tieni livell.”

2.40. “Twissija viżiva” tfisser twissija b'sinjal viżiv (dawl, teptip jew wirja viżiva ta’ simbolu jew messaġġ).

2.41. “Twissija akustika” tfisser twissija b'sinjal akustiku.

2.42. “Twissija tal-ewwel livell” tfisser twissija viżiva attivata meta s-swiċċ tal-ignixin ikun mixgħul (bil-magna mixgħula jew mhux mixgħul) u ċ-ċinturin tas-sigurtà tas-sewwieq ma jkunx maqful. Tista' tiżdied twissija akustika bħala opzjoni.

2.43. “Twissija tat-tieni livell” tfisser twissija viżiva u akustika attivata meta s-sewwieq iħaddem il-vettura mingħajr ma jaqfel iċ-ċinturin tas-sigurtà.

2.44. “Iċ-ċinturin tas-sigurtà mhux maqful” tfisser li, skont l-għażla tal-manifattur, il-bokkla taċ-ċinturin tas-sigurtà tas-sewwieq ma tkunx ingaġġata jew it-tul tal-istrixxa miġbuda mir-retractor tkun 100 mm jew inqas.

2.45. “Il-vettura tkun f'operazzjoni normali” tfisser li l-vettura tkun qed timxi 'l quddiem f'veloċità ta’ iktar minn 10 km/h.

3. L-APPLIKAZZJONI GĦALL-APPROVAZZJONI

3.1. It-tip tal-vettura

3.1.1. L-applikazzjoni għall-approvazzjoni ta’ tip ta’ vettura rigward l-intallazzjoni taċ-ċinturini tas-sigurtà u tas-sistemi ta’ trażżin tiegħu għandhom jitressqu mill-manifattur tal-vettura jew mir-rappreżentant tiegħu li ġie akkreditat b'mod xieraq.

3.1.2. Għandha tkun akkumpanjata mid-dokumenti li jissemmew aktar 'l isfel fi tliet kopji u bid-dettalji li ġejjin:

3.1.2.1. Disinji tal-istruttura ġenerali tal-vettura skont skala adattata, li juru l-pożizzjonijiet taċ-ċinturini tas-sigurtà, u disinji dettaljati taċ-ċinturini tas-sigurtà u tal-punti li magħhom huma mwaħħla;

3.1.2.2. Speċifikazzjoni tal-materjali użati li jistgħu jaffetwaw is-saħħa taċ-ċinturini tas-sigurtà;

3.1.2.3. Deskrizzjoni teknika taċ-ċinturini tas-sigurtà;

3.1.2.4. Fil-każ ta’ ċinturini tas-sigurtà mwaħħla mal-istruttura tas-sit;

3.1.2.5. Deskrizzjoni detaljata tat-tip ta’ vettura rigward id-disinn tas-sits, tal-ankraġġi tas-sits u tal-aġġustament u tas-sistemi li jsakkru tagħhom;

3.1.2.6. Disinji, skont skala adattata u b'dettall suffiċjenti, tas-sits, tal-ankraġġi tagħhom mal-vettura, u tal-aġġustament u tas-sistemi li jsakkru tagħhom;

3.1.3. Skont l-opinjoni tal-manifattur, għandu jitressaq quddiem is-servizz eżempju rappreżentattiv tal-vettura tat-tip ta’ vettura li għandu jiġi approvat jew il-partijiet tal-vettura meqjusa essenzjali għat-testijiet taċ-ċinturin tas-sigurtà mis-Servizz Tekniku li jwettaq it-testijiet tal-approvazzjoni.

3.2. It-tip taċ-ċinturin tas-sigurtà

3.2.1. L-applikazzjoni għall-approvazzjoni ta’ tip ta’ ċinturin tas-sigurtà għandha titressaq mid-detentur tat-trejdmark jew mir-rappreżentant tiegħu li ġie akkreditat b'mod xieraq. Fil-każ tas-sistemi ta’ trażżin, l-applikazzjoni għall-approvazzjoni ta’ tip ta’ sistema ta’ trażżin għandha titressaq mid-detentur tat-trejdmark jew mir-rappreżentant tiegħu jew mill-manifattur tal-vettura li fih għandu jiġi installat jew mir-rappreżentant tiegħu.

3.2.2. Għandha tkun akkumpanjata minn:

3.2.2.1. Deskrizzjoni teknika tat-tip ta’ ċinturin, li jispeċifika ċ-ċineg u l-partijiet riġidi użati u akkumpanjata minn disinji tal-partijiet li jifformaw iċ-ċinturin; id-disinji jridu juru l-pożizzjoni maħsuba għan-numru tal-approvazzjoni u għas-simbolu(i) addizzjonali f'relazzjoni għaċ-ċirku tal-marka tal-approvazzjoni. Id-deskrizzjoni għandha ssemmi l-kulur tal-mudell imressaq għall-approvazzjoni, u għandha tispeċifika t-tip(i) ta’ vettura li għalih(hom) huwa maħsub dan it-tip ta’ ċinturin. Fil-każ tal-apparati li jiġbdu lura, għandhom ikunu provduti l-istruzzjonijiet għall-installazzjoni għall-apparat sensittiv; u għall-apparati jew għas-sistemi ta’ qabel it-tagħbija għandha tkun provduta deskrizzjoni teknika sħiħa tal-kostruzzjoni u tal-funzjoni inkluża s-sensittività, jekk ikun hemm, fejn jiġi deskritt il-metodu ta’ attivazzjoni u kwalunkwe metodu meħtieġ biex tkun evitata l-attivazzjoni involontarja. Fil-każ ta’ sistema ta’ trażżin, id-deskrizzjoni għandha tinkludi: id-disinji tal-istruttura tal-vettura u tal-istruttura tas-sit, tas-sistema ta’ aġġustament u taż-żjiediet skont skala adattata li juru s-siti tal-ankraġġi tas-sit u dawk taċ-ċinturin u r-rinforzi b'detall suffiċjenti; flimkien ma’ speċifikazzjoni tal-materjali li ntużaw li jistgħu jaffetwaw is-saħħa tal-ankraġġi tas-sit u ta’ dawk taċ-ċinturin; u deskrizzjoni teknika tal-ankraġġi tas-sit u ta’ dawk taċ-ċinturin. Jekk iċ-ċinturin hu ddisinjat biex jeħel mal-istruttura tal-vettura minn ġo mezz li jaġġusta ċ-ċinturin għall-għoli, id-deskrizzjoni teknika għandha tispeċifika jekk dan l-mezz hux ikkunsidrat bħala parti miċ-ċinturin jew le;

3.2.2.2. Sitt kampjuni tat-tip ta’ ċinturin, b'wieħed minnhom ikun għal finijiet ta’ referenza;

3.2.2.3. Tul ta’ għaxar metri ta’ kull tip ta’ ċinga użata fit-tip ta’ ċinturin;

3.2.2.4. Is-Servizz Tekniku li jwettaq it-testijiet tal-approvazzjoni tat-tip għandu jkollu d-dritt li jitlob aktar kampjuni.

3.2.3. Fil-każ tas-sistemi ta’ trażżin, għandhom jitressqu quddiem is-servizz żewġ kampjuni li jistgħu jinkludu tnejn mill-kampjuni taċ-ċinturini meħtieġa skont il-paragrafi 3.2.2.2 u 3.2.2.3 skont kif jagħżel il-manifattur, jew eżempju rappreżentattiv tal-vettura tat-tip ta’ vettura li għandu jiġi approvat, jew il-parti jew il-partijiet tal-vettura meqjusa essenzjali mis-Servizz Tekniku li jwettaq it-testijiet tal-approvazzjoni għall-ittestjar tas-sistema ta’ trażżin.

4. L-IMMARKAR

Il-kampjuni ta’ tip ta’ ċinturin jew ta’ tip ta’ sistema ta’ trażżin imressqa għall-approvazzjoni skont id-dispożizzjonijiet tal-paragrafi 3.2.2.2, 3.2.2.3 u 3.2.2.4 t'aktar 'il fuq għandhom ikunu mmarkati b'mod ċar u b'mod li ma jitħassarx bl-isem, bl-inizzjali jew bit-trejdmark jew bil-marka tal-manifattur.

5. L-APPROVAZZJONI

5.1. Ċertifikat li jaqbel mal-mudell speċifikat fil-paragrafi 5.1.1 jew 5.1.2 għandu jinhemeż maċ- ċertifikat tal-approvazzjoni tat-tip.

5.1.1. l-Anness 1 A għall-applikazzjonijiet li jissemmew fil-paragrafu 3.1;

5.1.2. l-Anness 1B għall-applikazzjonijiet li jissemmew fil-paragrafu 3.2;

5.2. It-tip tal-vettura

5.2.1. Jekk il-vettura li titressaq għall-approvazzjoni skont dan ir-Regolament tissodisfa r-rekwiżiti tal-paragrafu 8 t'aktar 'l isfel, u tal-Annessi 15 u 16 għal dan ir-Regolament, għandha tingħata l-approvazzjoni għal dak it-tip ta’ vettura.

5.2.2. Għandu jiġi assenjat numru tal-approvazzjoni għal kull tip approvat. L-ewwel żewġ numri tiegħu (bħalissa 06 li jikkorrispondu għas-sejre ta’ emendi 06) għandhom jindikaw is-serje ta’ emendi li jinkorporaw l-aktar emendi tekniċi ewlenija reċenti li saru lir-Regolament fiż-żmien tal-ħruġ tal-approvazzjoni. L-istess Parti Kontraenti m'għandhiex tassenja l-istess numru lil tip ta’ vettura ieħor kif iddefinit fil-paragrafu 2.16 t'aktar 'il fuq.

5.2.3. L-avviż tal-approvazzjoni jew tal-estensjoni jew tar-rifjut jew tal-irtirar tal-approvazzjoni jew tal-produzzjoni mwaqqfa għal kollox ta’ tip ta’ vettura skont dan ir-Regolament għandu jiġi kkomunikat lill-Partijiet għall-Ftehim tal-1958 li japplikaw dan ir-Regolament permezz ta’ formola li tikkonforma mal-mudell fl-Anness 1 A għal dan ir-Regolament.

5.2.4. Ma' kull vettura li tikkonforma ma’ tip ta’ vettura approvat skont dan ir-Regolament,għandha titwaħħal, b'mod li jidher u f'post li huwa faċilment aċċessibbli li jiġi speċifikat fuq il-formola tal-approvazzjoni, marka ta’ approvazzjoni internazzjonali li tikkonsisti minn:

5.2.4.1. ċirku madwar l-ittra “E” segwit minn numru li jiddistingwi l-pajjiż li ta l-approvazzjoni (4).

5.2.4.2. in-numru ta’ dan ir-Regolament, segwit mill-ittra R, daxx u min-numru tal-approvazzjoni fuq il-lemin taċ-ċirku provdut fil-paragrafu 5.2.4.1.

5.2.5. Jekk il-vettura tikkonoforma ma’ tip ta’ vettura approvat, skont wieħed jew aktar mir-Regolament l-oħra annessi għall-Ftehim, fil-pajjiż li jkun ta l-approvazzjoni skont dan ir-Regolament, is-simbolu provdut fil-paragrafu 5.2.4.1 mhemmx għalfejn ikun ripetut; f'każ ta’ din ix-xorta, in-numri u s-simboli addizzjonali tar-Regolamenti kollha li skont huma tkun ingħatat l-approvazzjoni fil-pajjiż li jkun ta l-approvazzjoni skont dan ir-Regolament għandhom jitqiegħdu f'kolonni vertikali fuq il-lemin tas-simbolu provdut fil-paragrafu 5.2.4.1.

5.2.6. Il-marka tal-approvazzjoni għandha tkun tista' tinqara b'mod ċar u m'għandhiex tkun tista' titħassar.

5.2.7. Il-marka tal-approvazzjoni għandha titqiegħed qrib ta’ jew fuq il-pjanċa tad-data tal-vettura mwaħħla mill-manifattur.

5.3. It-tip taċ-ċinturin tas-sigurtà

5.3.1. Jekk il-kampjuni ta’ tip ta’ ċinturin imressqa skont id-dispożizzjonijiet tal-paragrafu 3.2 t'aktar 'il fuq, jissodisfaw ir-rekwiżiti tal-paragrafi 4, 5.3 u 6 ta’ dan ir-Regolament, għandha tingħata l-approvazzjoni.

5.3.2. Għandu jiġi assenjat numru tal-approvazzjoni għal kull tip approvat. L-ewwel żewġ numri tiegħu (bħalissa 06 li jikkorrispondu għas-sejre ta’ emendi 06) għandhom jindikaw is-serje ta’ emendi li jinkorporaw l-aktar emendi tekniċi ewlenija reċenti li saru lir-Regolament fiż-żmien tal-ħruġ tal-approvazzjoni. L-istess Parti Kontraenti ma tistax tassenja l-istess numru lil tip ieħor ta’ ċinturin jew ta’ sistem ta’ trażżin.

5.3.3. L-avviż tal-approvazzjoni jew tal-estensjoni jew tar-rifjut tal-approvazzjoni ta’ tip ta’ ċinturin jew ta’ sistema ta’ trażżin, skont dan ir-Regolament, għandu jiġi kkomunikat lill-Partijiet għall-Ftehim tal-1958 li japplikaw dan ir-Regolament permezz ta’ formola li tikkonforma mal-mudell fl-Anness 1B għal dan ir-Regolament.

5.3.4. Minbarra l-marki provduti fil-paragrafu 4 t'aktar 'il fuq, id-dettalji li ġejjin għandhom jitwaħħlu fi spazju adattat fuq kull ċinturin li jikkonforma ma’ tip approvat skont dan ir-Regolament:

5.3.4.1. Marka ta’ approvazzjoni internazzjonali li tikkonsisti minn: 5.3.4.1.1. ċirku madwar l-ittra “E” segwit minn numru li jiddistingwi l-pajjiż li ta l-approvazzjoni (5). 5.3.4.1.2. numru tal-approvazzjoni;

5.3.4.2. Is-simbolu(i) addizzjonali li ġej(jin): 5.3.4.2.1. L-ittra “A” għal ċinturin bi tliet ponot, l-ittra “B” għal ċinturin ta’ fuq il-ħoġor u l-ittra “S” għal ċinturini ta’ tip speċjali. 5.3.4.2.2. Is-simboli li jissemmew fil-paragrafu 5.3.4.2.1 t'aktar 'il fuq għandhom jiġu supplimentati mill-immarkar addizzjonali li ġej: 5.3.4.2.2.1. l-ittra “e” għal ċinturin b'apparat li jassorbixxi l-enerġija; 5.3.4.2.2.2. l-ittra “r” għal ċinturin li jinkorpora apparat li jiġbed lura segwita mis-simbolu (1, 2, 3, 4 jew 4N) tal-apparat li jiġbed lura li ntuża, skont il-paragrafu 2.14 ta’ dan ir-Regolament, u l-ittra “m” jekk l-apparat li jiġbed lura użat huwa apparat li jiġbed lura li jissakkar f'emerġenza b'sensittività multipla; 5.3.4.2.2.3. l-ittra “p” fil-każ ta’ ċinturini tas-sigurtà b'apparat ta’ qabel it-tagħbija; 5.3.4.2.2.4. l-ittra “t” fil-każ ta’ ċinturin tas-sigurtà b'apparat li jiġbed lura li jinkorpora apparat li jnaqqas it-tensjoni; 5.3.4.2.2.5. iċ-ċinturini mgħammra b'apparat li jiġbed lura tat-tip 4N għandu jkollhom fuqhom simbolu li jikkonsisti minn rettangolu b'vettura tal-kategorija M1 b'salib fuqha, li jindika li l-użu ta’ dan it-tip ta’ apparat li jiġbed lura huwa projbit fil-vetturi ta’ dik il-kategorija. 5.3.4.2.2.6. Jekk iċ-ċinturin tas-sigurtà jiġi approvat skont id-dispożizzjonijiet tal-paragrafu 6.4.1.3.3 ta’ dan ir-Regolament, għandu jkun immarkat bil-kelma “AIRBAG” f'rettangolu. 5.3.4.2.3. Is-simbolu li jissemma fil-paragrafu 5.3.4.2.1 t'aktar 'il fuq għandu jkollu quddiemu l-ittra “Z” meta ċ-ċinturin tas-sigurtà huwa parti minn sistema ta’ trażżin.

5.3.5. Il-paragrafu 2 tal-Anness 2 għal dan ir-Regolament jagħti eżempji ta’ arranġamenti tal-marka tal-approvazzjoni.

5.3.6. Id-dettalji msemmija fil-paragrafu 5.3.4 t'aktar 'il fuq għandhom jinqraw b'mod ċar u ma għandhomx ikunu jistgħu jitħassru, u jistgħu jitwaħħlu b'mod permanenti jew permezz ta’ tikketta jew permezz ta’ mmarkar dirett. It-tikketta jew l-immarkar għandha tkun reżistenti għall-użu.

5.3.7. It-tikketti li jissemmew fil-paragrafu 5.3.6 t'aktar 'il fuq jistgħu jinħarġu jew mill-awtorità li tkun tat l-approvazzjoni jew, bla ħsara għall-awtorizzazzjoni ta’ dik l-awtorità, mill-manifattur.

6. L-ISPEĊIFIKAZZJONIJIET

6.1. L-ispeċifikazzjonijiet ġenerali

6.1.1. Kull kampjun imressaq skont il-paragrafi 3.2.2.2, 3.2.2.3 u 3.2.2.4 t'aktar 'il fuq għandu jissodisfa l-ispeċfikazzjonijiet stabbiliti fil-paragrafu 6 ta’ dan ir-Regolament.

6.1.2. Iċ-ċinturin jew is-sistema ta’ trażżin għandu jkun iddisinjat u mibni b'tali mod, li meta jkun installat b'mod korrett u jintuża b'mod adattat minn okkupant, il-ħidma sosdisfaċenti tiegħu tkun assigurata u jnaqqas ir-riskju ta’ feriment fiżiku fil-każ ta’ aċċident.

6.1.3. Iċ-ċineg taċ-ċinturin m'għandux ikollhom it-tendenza li jassumu konfigurazzjoni perikoluża.

6.1.4. L-użu ta’ materjali bi proprjetajiet tal-polijamide 6 rigward iż-żamma tal-ilma huwa projbit fil-partijiet mekkaniċi kollha fejn fenomenu ta’ din ix-xorta huwa probabbli li jkollu effett fuq il-ħidma tagħhom.

6.2. Il-partijiet riġidi

6.2.1. Ġenerali

6.2.1.1. Il-partijiet riġidi taċ-ċinturin tas-sigurtà, bħall-bokkli, l-apparati ta’ aġġustament, iż-żjidiet u apparat simili, m'għandux ikollhom truf bil-ponta li jistgħu jikkawżaw qtugħ jew ksur taċ-ċineg bl-għerik.

6.2.1.2. Il-partijiet kollha tal-montatura taċ-ċinturin li għandhom it-tendenza li jiġu affetwati mil-korrużjoni għandhom ikunu mħarsa b'mod adattat minnha. Wara li jgħaddu mit-test tal-korrużjoni provdut fil-paragrafu 7.2, m'għandhom ikunu viżibbli għal għajnejn osservatur kwalifikat la s-sinjali ta’ deterjorament li huwa probabbli li se jtellef mill-funzjonament xieraq tal-apparat u lanqas kwalunkwe korrużjoni sinifikanti.

6.2.1.3. Il-partijiet riġidi li huma maħsuba li jasorbixxu l-enerġija jew li għandhom jiġu soġġetti għal jew jitrażmettu tagħbija m'għandhomx ikunu fraġli.

6.2.1.4. L-oġġetti u l-partijiet riġidi li huma magħmula mill-plastik ta’ ċinturin tas-sigurtà jridu jinsabu u jiġu installati b'tali mod li ma jkollhomx it-tendenza, matul l-użu ta’ kuljum ta’ vettura motorizzati, li jinqabdu taħt sit li jiċċaqlaq jew f'bieb ta’ dik il-vettura. Jekk kwalunkwe wieħed minn dawn l-oġġetti u minn dawn il-partijiet ma jikkonformax mal-kondizzjonijiet t'aktar 'il fuq, għandhom ikunu soġġetti għat-test tal-impatt f'daqqa speċifikat fil-paragrafu 7.5.4 t'aktar 'l isfel. Wara t-test, jekk ikun preżenti kwalunkwe xaqq viżibbli fi kwalunkwe għata jew kontenitur tal-plastik ta’ oġġett riġidu, il-parti tal-plastik kompluta għandha titneħħa u l-montatura li jifdal għandha tiġi vvalutata rigward is-sikurezza kontinwa tagħha. Jekk il-montatura li jifdal għadha sikura, jew mhu preżenti l-ebda xaqq viżibbli, imbagħad se tiġi vvalutata aktar rigward ir-rekwiżiti tat-test speċifikati fil-paragrafi 6.2.2, 6.2.3 u 6.4.

6.2.2. Il-bokkla

6.2.2.1. Il-bokkla għandha tkun iddisinjata b'tali mod li tipprekludi kwalunkwe possibbiltà ta’ użu mhux korrett. Dan ifisser, inter alia, li ma jridx ikun possibbli li l-bokkla titħalla f'kondizzjoni parzjalment magħluqa. Il-proċedura biex tinfetaħ il-bokkla trid tkun evidenti. Il-partijiet tal-bokkla li huwa probabbli li jidħlu f'kuntatt ma’ ġisem min jilbisha għandhom juru taqsima ta’ mhux inqas minn 20 cm2 u mill-inqas 46 mm f'wisa', imkejla fi pjan li jinsab f'distanza massima ta’ 2,5 mm mis-superfiċje tal-kuntatt. Fil-każ tal-bokkli taċ-ċinturin biex jikkontrolla ċ-ċaqliq, ir-rekwiżit tal-aħħar għandu jitqies bħala li ġie sodisfatt jekk l-erja ta’ kuntatt tal-bokkla ma’ ġisem min jilbisha hija bejn 20 u 40 cm2.

6.2.2.2. Il-bokkla, anki meta ma tkunx taħt tensjoni, għandha tibqa' magħluqa, tkun xi tkun il-pożizzjoni tal-vettura. M'għandux ikun possibbli li l-bokkla tinħall b'mod involontarju, b'mod aċċidentali jew b'forza ta’ inqas minn 1 daN. Il-bokkla għandha tkun faċli biex tintuża u biex tinħakem; meta ma tkunx taħt tensjoni u meta tkun taħt it-tensjoni speċifikata fil-paragrafu 7.8.2 t'aktar 'l isfel, għandha tkun kapaċi tinħall minn min jilbisha b'moviment wieħed sempliċi ta’ id waħda f'direzzjoni waħda; barra minn hekk, fil-każ ta’ montaturi ta’ ċinturin li huma maħsuba biex jintużaw għas-sits ta’ quddiem fuq in-naħa ta’ barra, ħlief f'dawn iċ-ċinturini biex jikkontrollaw iċ-ċaqliq, għandha wkoll tkun kapaċi tingħalaq minn min jilbisha b'moviment sempliċi ta’ id waħda f'direzzjoni waħda. Il-bokkla għanda tinħall billi tingħafas jew buttuna jew apparat simili. Is-superfiċje li fuqha għandha tiġi applikata din il-pressjoni għandu jkollha d-dimensjonijiet li ġejjin, bil-buttuna fil-pożizzjoni effettiva biex tinħall u meta proġettata fi pjan perpendikulari għad-direzzjoni inizjali tal-moviment tal-buttuna: għall-buttuni magħluqa, erja ta’ mhux inqas minn 4,5 cm2 u wisa' ta’ mhux inqas minn 15 mm; għall-buttuni li mhumiex magħluqa, erja ta’ mhux inqas minn 2,5 cm2 u wisa' ta’ mhux inqas minn 10 mm. L-erja fejn tinħall il-bokkla għandha tkun ikkulurita ħamra. Ebda parti oħra tal-bokkla ma għandha jkollha dan il-kulur. Meta s-sit ikun okkupat, huwa permess dawl aħmar ta’ twissija fi kwalunkwe parti tal-bokkla jekk jintefa' wara li l-okkupant ikun qafel il-bokkla.

6.2.2.3. Il-bokkla, meta ttestjata skont il-paragrafu 7.5.3 t'aktar 'l isfel, għandha taħdem b'mod normali.

6.2.2.4. Il-bokkla għandha tkun kapaċi tirreżisti t-tħaddim ripetut u, qabel it-test dinamiku speċfikat fil-paragrafu 7.7, għandha tgħaddi minn 5 000 ċiklu ta’ ftuħ u ta’ għeluq f'kondizzjonijiet normali ta’ użu. Fil-każ tal-bokkli taċ-ċinturin biex jikkontrolla ċ-ċaqliq, dan it-test jista' jitwettaq mingħajr ma jiġu introdotti l-ilsna kollha.

6.2.2.5. Il-forza meħtieġa biex tinfetaħ il-bokkla fit-test provdut fil-paragrafu 7.8 t'aktar 'l isfel m'għandhiex teċċedi s-6 daN.

6.2.2.6. Il-bokkla għandha tkun ittestjata għas-saħħa kif provdut fil-paragrafi 7.5.1 u, fejn ikun xieraq, 7.5.5. Ma tridx tinkiser, titgħawweġ b'mod serju jew tinqala' meta tkun taħt it-tensjoni stabbilita mit-tagħbija provduta.

6.2.2.7. Fil-każ ta’ bokkli li jinkorporaw komponent komuni għal żewġ montaturi, it-testijiet tas-saħħa u tal-ftuħ tal-paragrafi 7.7 u 7.8 għandhom jitwettqu wkoll bil-parti tal-bokkla li għandha x'taqsam ma’ montatura waħda li qed tiddaħħal fil-parti li taqbel magħha li għandha x'taqsam mal-oħra, jekk huwa possibbli li l-bokkla tiġi mmontata b'dan il-mod fl-użu.

6.2.3. L-apparat ta’ aġġustament taċ-ċinturin

6.2.3.1. Iċ-ċinturin wara li jintilbes minn min jilbsu, jew għandu jaġġusta awtomatikament sabiex joqgħod sew lil min jilbsu jew ikun tali li l-apparat tal-aġġustament b'mod manwali ikun faċilment aċċessibbli għal min jilbsu li jkun bilqiegħda u għandu jkun konvenjenti u u faċli biex jintuża. Għandu jippermetti wkoll li ċ-ċinturin jiġi ssikkat b'id waħda sabiex ikun adattat għad-daqs tal-ġisem ta’ min jilbsu u għall-pożizzjoni tas-sit tal-vettura.

6.2.3.2. Żewġ kampjuni ta’ kull apparat ta’ aġġustament taċ-ċinturin għandhom jiġu ttestjati skont ir-rekwiżiti tal-paragrafu 7.3 Iż-żelqa taċ-ċinga m'għandhiex teċċedi l-25 mm għal kull kampjun ta’ apparat ta’ aġġustament u s-somma taċ-ċaqliq għall-apparati ta’ aġġustament kollha m'għandhiex teċċedi l-40 mm.

6.2.3.3. L-apparati ta’ aġġustament kollha għandhom jiġu ttestjati għas-saħħa kif provdut fil-paragrafu 7.5.1. Ma jridux jinkisru jew jinqalgħu taħt it-tensjoni stabbilita mit-tagħbija provduta.

6.2.3.4. Meta ttestjat skont il-paragrafu 7.5.6, il-forza meħtieġa biex jitħaddem kwalunkwe apparat ta’ aġġustament b'mod manwali m'għandhiex teċċedi l-5 daN.

6.2.4. Iż-żjidiet u l-apparati ta’ aġġustament taċ-ċinturin għall-għoli

Iż-żjidiet għandhom jiġu ttestjati għas-saħħa kif provdut fil-paragrafi 7.5.1 u 7.5.2. L-apparati effettivi ta’ aġġustament taċ-ċinturin għall-għoli għandhom jiġu ttestjati għas-saħħa kif provdut fil-paragrafu 7.5.2 ta’ dan ir-Regolament, fejn ma ġewx ittestjati fuq il-vettura fl-applikazzjoni tar-Regolament Nru 14 (fl-aħħar verżjoni tal-emendi għalih), fejn għandhom x'jaqsmu l-ankraġġi taċ-ċinturini tas-sigurtà. Dawn il-partijiet ma jridux jinkisru jew jinqalgħu taħt it-tensjoni stabbilita mit-tagħbija preskritta.

6.2.5. L-apparati li jiġbdu lura

L-apparati li jiġbdu lura għandhom ikunu soġġetti għal testijiet u għandhom jissodisfaw ir-rekwiżiti speċifikati aktar 'l isfel, inklużi t-testijiet għas-saħħa provduti fil-paragrafi 7.5.1 u 7.5.2 (Dawn ir-rekwiżiti huma tali li jeskludi l-apparati li jiġbdu lura li ma jissakkrux.)

6.2.5.1. L-apparati li jiġbdu lura li jinfetħu b'mod manwali

6.2.5.1.1. Iċ-ċinga tal-montatura taċ-ċinturin tas-sigurtà mgħammra b'apparat li jiġbed lura li jinfetaħ b'mod manwali m'għandix tiċċaqlaq b'aktar minn 25 mm bejn il-pożizzjonijiet tas-sokra tal-apparat li jiġbed lura.

6.2.5.1.2. Iċ-ċinga tal-montatura taċ-ċinturin tas-sigurtà għandha tinħareġ minn apparat li jiġbed lura li jinfetaħ b'mod manwali fi ħdan 6 mm mit-tul massimu tagħha meta tkun applikata tensjoni ta’ mhux inqas minn 1,4 daN u mhux iktar minn 2,2 daN liċ-ċinga fid-direzzjoni normali tal-ġibda.

6.2.5.1.3. Iċ-ċinga għandha tiġi rtirata mill-apparat li jiġbed lura, u għandha titħalla tinġibed lura b'mod ripetut bil-metodu deskritt fil-paragrafu 7.6.1 sakemm jiġu kkompletati 5 000 ċiklu. L-apparat li jiġbed lura mbagħad għandu jkun soġġett għat-test tal-korrużjoni mogħti fis-7.2 u għat-test tat-trab mogħti fil-paragrafu 7.6.3 Imbagħad għandu jikkompleta b'mod sodisfaċenti 5 000 ċiklu ieħor ta’ rtirar u ta’ ġbid lura. Wara t-testijiet ta’ aktar 'il fuq, l-apparat li jiġbed lura għandu jaħdem b'mod korrett u jibqa' jissodisfa r-rekwiżiti tal-paragrafi 6.2.5.1.1 u 6.2.5.1.2 t'aktar 'il fuq.

6.2.5.2. L-apparati li jiġbdu lura li jissakkru awtomatikament

6.2.5.2.1. Iċ-ċinga ta’ montatura ta’ ċinturin tas-sigurtà mgħammra b'apparat li jiġbed lura li jissakkar awtomatikament m'għandhiex tiċċaqlaq għal aktar minn 30 mm bejn il-pożizzjonijiet tas-sokra tal-apparat li jiġbed lura. Wara moviment lura ta’ min jilbsu, iċ-ċinturin irid jew jibqa' fil-pożizzjoni inizjali tiegħu jew jirritorna għal dik il-pożizzjoni awtomatikament mal-movimenti sussegwenti 'l quddiem ta’ min jilbsu.

6.2.5.2.2. Jekk l-apparat li jiġbed lura huwa parti miċ-ċinturin ta’ fuq il-ħoġor, il-forza li tiġbed lura taċ-ċinga m'għandhiex tkun inqas minn 0,7 daN meta mkejla fit-tul ħieles bejn il-manikin u l-apparat li jiġbed lura skont il-paragrafu 7.6.4.

Jekk l-apparat li jiġbed lura huwa parti minn trażżin tal-parti ta’ fuq tat-torso, il-forza li tiġbed lura taċ-ċinga għandha tkun ta’ mhux inqas minn 0,1 daN u mhux iktar minn 0,7 daN meta mkejla b'mod simili.

6.2.5.2.3. Iċ-ċinga għandha tiġi rtirata mill-apparat li jiġbed lura u titħalla tinġibed lura b'mod ripetut bil-metodu deskritt fil-paragrafu 7.6.1 sakemm jiġu kkompletati 5 000 ċiklu. L-apparat li jiġbed lura mbagħad għandu jiġi soġġett għat-test ta’ korrużjoni mogħti fil-paragrafu 7.2 u wara dak għat-test tat-trab mogħti fil-paragrafu 7.6.3. Imbagħad għandu jikkompleta b'mod sodisfaċenti 5 000 ċiklu ieħor ta’ rtirar u ta’ ġbid lura. Wara t-testijiet t'aktar 'il fuq, l-apparat li jiġbed lura għandu jitħaddem b'mod korrett u jibqa' jissodisfa r-rekwiżiti tal-paragrafi 6.2.5.2.1 u 6.2.5.2.2 t'aktar 'il fuq.

6.2.5.3. L-apparati li jiġbdu lura li jissakkru f'emerġenza

6.2.5.3.1. Apparat li jiġbed lura li jissakkar f'emerġenza, meta ttestjat skont il-paragrafu 7.6.2, għandu jissodisfa l-kondizzjonijiet t'aktar 'l isfel. Fil-każ ta’ sensittività unika, skont il-paragrafu 2.14.4.1, huma validi biss l-ispeċifikazzjonijiet rigward id-deċellerazzjoni tal-vettura.

6.2.5.3.1.1. Is-sokra trid tkun saret meta d-deċellerazzjoni tal-vettura tilħaq iż-0.45 g (6) fil-każ tal-apparati li jiġbdu lura tat-tip 4 jew 0.85 g fil-każ tal-apparati li jiġbdu lura tat-tip 4N.

6.2.5.3.1.2. Ma jridx jissakkar għal valuri ta’ aċċellerazzjoni taċ-ċinga mkejla fid-direzzjoni tal-estrazzjoni taċ-ċinga ta’ inqas minn 0.8 g fil-każ tal-apparati li jiġbdu lura tat-tip 4 jew ta’ inqas minn 1.0 g fil-każ tal-apparati li jiġbdu lura tat-tip 4N.

6.2.5.3.1.3. Ma jridx jissakkar meta l-apparat sensittiv tiegħu jkun inklinat bi 12° jew b'inqas fi kwalunkwe direzzjoni mill-pożizzjoni tal-installazzjoni speċifikata mill-manifattur tiegħu.

6.2.5.3.1.4. Għandu jissakkar meta l-apparat sensittiv tiegħu jkun inklinat b'aktar minn 27° fil-każ tal-apparati li jiġbdu lura tat-tip 4 jew b'40° fil-każ tal-apparati li jiġbdu lura tat-tip 4N fi kwalunkwe direzzjoni mill-pożizzjoni tal-installazzjoni speċifikata mill-manifattur tiegħu.

6.2.5.3.1.5. F'każijiet fejn it-tħaddim ta’ apparat li jiġbed lura jiddependi minn sinjal jew minn sors ta’ enerġija estern, id-disinn għandu jiżgura li l-apparat li jiġbed lura jissakkar awtomatikament meta dak is-sinjal jew dak is-sors tal-enerġija jiġrilu xi ħsara jew jiġi interrott. Madanakollu, dan ir-rekwiżit mhemmx għalfejn jiġi sodisfatt fil-każ ta’ apparat li jiġbed lura b'sensittivitajiet multipli, sakemm sensittività waħda biss tkun dipendenti minn sinjal jew sors tal-enerġija estern u l-ħsara tas-sinjal jew tas-sors tal-enerġija tiġi indikata lis-sewwieq b'mezzi ottiċi u/jew akustiċi.

6.2.5.3.2. Meta ttestjat skont il-paragrafu 7.6.2, apparat li jiġbed lura li jissakkar f'emerġenza b'sensittività multipla, inkluża s-sensittività taċ-ċinga, għandu jikkonfrma mar-rekwiżiti speċifiċi u anki jissakkar meta l-aċċellerazzjoni taċ-ċinga mkejla fid-direzzjoni ta’ fejn qed tinħall mhix inqas minn 2.0 g.

6.2.5.3.3. Fil-każ tat-testijiet imsemmija fil-paragrafi 6.2.5.3.1 u 6.2.5.3.2 t'aktar 'il fuq, l-ammont ta’ moviment taċ-ċinga li jista' jkun hemm qabel ma l-apparat li jiġbed lura jissakkar m'għandux jeċċedi l-50 mm li jibda mit-tul mogħti fil-paragrafu 7.6.2.1. Fil-każ tat-test imsemmi fil-paragrafu 6.2.5.3.1.2 t'aktar 'il fuq is-sokra ma tridx isseħħ matul il-50 mm tal-moviment taċ-ċinga li jibda mit-tul mogħti fil-paragrafu 7.6.2.1.

6.2.5.3.4. Jekk l-apparat li jiġbed lura huwa parti miċ-ċinturin ta’ fuq il-ħoġor, il-forza li tiġbed lura taċ-ċinga m'għandhiex tkun inqas minn 0,7 daN meta mkejla fit-tul ħieles bejn il-manikin u l-apparat li jiġbed lura skont il-paragrafu 7.6.4.

Jekk l-apparat li jiġbed lura huwa parti minn trażżin tal-parti ta’ fuq tat-torso, il-forza li tiġbed lura taċ-ċinga m'għandhiex tkun inqas minn 0,1 daN u mhux ikatar minn 0,7 daN meta mkejla b'mod simili, ħlief għal ċinturin mgħammar b'apparat li jnaqqas it-tensjoni, f'liema każ, il-forza minima li tiġbed lura tista' titnaqqas għal 0,05 daN biss meta apparat ta’ din ix-xorta ikun qed jitħaddem. Jekk iċ-ċinga tgħaddi minn gwida jew taljola, il-forza li tiġbed lura għandha titkejjel fit-tul ħieles bejn il-manikin u l-gwida jew it-taljola.

Jekk il-montatura tinkorpora apparat li mat-tħaddim manwali jew awtomatiku ma jħalliex liċ-ċinga milli tinġibed għal kollox lura, apparat ta’ din ix-xorta m'għandux jitħaddem meta dawn ir-rewkiżiti jiġu vvalutati.

Jekk il-montatura tinkorpora apparat li jnaqqas it-tensjoni, il-forza li tiġbed lura taċ-ċinga deskritta aktar 'il fuq għandha tiġi mkejla bl-apparat meta jkun qed jitħaddem u meta ma jkunx qed jitħaddem meta dawn ir-rekwiżiti jiġu vvalutati qabel u matul it-testijiet ta’ kemm idum iservi skont il-paragrafu 6.2.5.3.5.

6.2.5.3.5. Iċ-ċinga għandha tiġi rtirata mill-apparat li jiġbed lura u titħalla tinġibed lura b'mod ripetut bil-metodu deskritt fil-paragrafu 7.6.1 sakemm jiġu kkompletati 40 000 ċiklu. L-apparat li jiġbed lura mbagħad għandu jiġi soġġett għat-test tal-korrużjoni mogħti fil-paragrafu 7.2 u wara dak għat-test tat-trab provdut fil-paragrafu 7.6.3. Imbagħad għandha tikkompleta b'mod sodisfaċenti 5 000 ċiklu ieħor (jiġifieri 45 000 b'kollox).

Jekk il-montatura tinkorpora apparat li jnaqqas it-tensjoni, it-testijiet t'aktar 'il fuq għandhom jitwettqu sakemm l-apparat li jnaqqas it-tensjoni ikun qed jitħaddem u ma jkunx qed jitħaddem.

Wara t-testijiet t'aktar 'il fuq, l-apparat li jiġbed lura għandu jaħdem b'mod korrett u jibqa' jissodisfa r-rekwiżiti tal-paragrafi 6.2.5.3.1, 6.2.5.3.3 u 6.2.5.3.4 t'aktar 'il fuq.

6.2.5.4. Wara t-test ta’ kemm idumu jservu skont il-paragrafu 6.2.5.3.5, u immedjatament wara l-kejl tal-forza li tiġed lura skont il-paragrafu 6.2.5.3.4, l-apparati li jiġbdu lura jridu jissodisfaw iż-żewġ speċifikazzjonijiet li jmiss:

6.2.5.4.1. Meta l-apparati li jiġbdu lura, ħlief l-apparati li jiġbdu lura li jissakkru awtomatikament, jiġu ttestjati skont il-paragrafu 7.6.4.2, l-apparati li jiġbdu lura jridu jkunu kapaċi jevitaw kwalunkwe parti laxka bejn it-torso u ċ-ċinturini, u,

6.2.5.4.2. Meta l-bokkla ma tkunx maqfula biex jinħall l-ilsien, l-apparat li jiġbed lura biss irid ikun jista' jiġbed liċ-ċinga għal kollox lura.

6.2.6. L-apparat ta’ qabel it-tagħbija

6.2.6.1. Wara li jitressaq għall-ittestjar tal-korrużjoni skont il-paragrafu 7.2, l-apparat ta’ qabel it-tagħbija (inkluż is-sensur tal-impatt imqabbad mal-appart bil-plaggijiet oriġinali mingħajr ma jgħaddi l-ebda kurrent minnhom) għandu jaħdem normalment.

6.2.6.2. Għandu jiġi vverifikat li t-tħaddim involontarju tal-apparat ma jinvolvi l-ebda riskju ta’ feriment fiżiku għal min jilbsu.

6.2.6.3. Fil-każ ta’ apparati ta’ qabel it-tagħbija pirotekniċi:

6.2.6.3.1. Wara li jitressaq għall-ikkondizzjonar skont il-paragrafu 7.9.1, it-tħaddim tal-apparat ta’ qabel it-tagħbija ma riedx ikun attivat mit-temperatura u l-apparat għandu jaħdem normalment.

6.2.6.3.2. Għandhom jittieħdu prekawzjonijiet sabiex ma jitħalliex li l-gassijiet sħan li jintefgħu 'l barra jaħarqu l-materjali li jaqbdu fil-qrib.

6.3. Iċ-ċineg

6.3.1. Ġenerali

6.3.1.1. Il-karatteristiċi taċ-ċineg għandhom ikunu tali li jkun żgurat li l-pressjoni tagħhom fuq ġisem min jilbishom tkun imqassma kemm jista' jkun b'mod bilanċjat tul il-wisa' tagħhom u li ma jitgħawġux anki taħt tensjoni. Għandu jkollhom kapaċitajiet ta’ assorbiment tal-enerġija u ta’ tixrid tal-enerġija. Iċ-ċineg għandu jkollhom cmus irfinuti li m'għandhomx jinħallu bl-użu.

6.3.1.2. Il-wisa' taċ-ċinga mgħobbija b'980 daN + 100 - 0 daN m'għandhiex tkun inqas minn 46 mm. Din id-dimensjoni għandha titkejjel skont it-test fil-paragrafu 7.4.3 u mingħajr ma titwaqqaf il-magna fit-tagħbija msemmija fuq (7).

6.3.2. Is-saħħa mill-ikkondizzjonar tal-kompartiment

Fil-każ taż-żewġ kampjuni ta’ ċineg ikkondizzjonati skont il-paragrafu 7.4.1.1 it-tagħbija li tqatta' taċ-ċinga, iddeterminata kif provdut fil-paragrafu 7.4.2 t'aktar 'l isfel, m'għandhiex tkun inqas minn 1 470 daN. Id-differenza bejn it-tagħbiji li jqattgħu taż-żewġ kampjuni m'għandhiex teċċedi l-10 fil-mija tal-akbar mit-tagħbiji li jqattgħu mkejla.

6.3.3. Is-saħħa wara l-ikkondizzjonar speċjali

Fil-każ taż-żewġ kampjuni ta’ ċineg ikkondizzjonati skont waħda mid-dispożizzjonijiet tal-paragrafu 7.4.1 (ħlief 7.4.1.1) t'aktar 'l isfel, it-tagħbija li tqatta' taċ-ċinga m'għandhiex tkun inqas minn 75 fil-mija tal-medja tat-tagħbiji ddeterminati fit-test imsemmi fil-paragrafu 6.3.2 u mhux inqas minn 1 470 daN. Is-Servizz Tekniku li jwettaq it-testijiet jista' jħalli barra wieħed jew aktar minn dawn it-testijiet jekk il-kompożizzjoni tal-materjal użat jew l-informazzjoni diġà disponibbli tagħmel lit-test jew lit-testijiet żejjed(żejda).

6.4. Il-montatura taċ-ċinturin jew is-sistema ta’ trażżin

6.4.1. It-test dinamiku

6.4.1.1. Il-montatura taċ-ċinturin jew is-sistema ta’ trażżin għandha tkun soġġetta għal test dinamiku skont il-paragrafu 7.7 t'aktar 'l isfel.

6.4.1.2. It-test dinamiku għandu jitwettaq fuq żewġ montaturi ta’ ċinturin li qabel ma kinux imgħobbija, ħlief fil-każ ta’ montaturi taċ-ċinturin li jifformaw parti minn sistemi ta’ trażżin meta t-test dinamiku għandu jitwettaq fuq is-sistemi ta’ trażżin li huma maħsuba għal grupp wieħed ta’ sits li qabel ma kinux mgħobbija. Il-bokkli tal-montaturi taċ-ċinturin li għandhom jiġu ttestjati għandhom ikunu ssodisfaw ir-rekwiżiti tal-paragrafu 6.2.2.4 t'aktar 'il fuq. Fil-każ taċ-ċinturini tas-sigurtà b'apparati li jiġbdu lura, l-apparat li jiġbed lura għandu jkun ġie soġġett għat-test tar-reżistenza għat-trab stabbilit fil-paragrafu 7.6.3; minbarra dan, fil-każ taċ-ċinturini tas-sigurtà jew tas-sistemi ta’ trażżin mgħammra b'apparat ta’ qabel it-tagħbija li jinkludi mezzi pirotekniċi, l-apparat għandu jkun ġie soġġett għall-ikkondizzjonar speċifikat fil-paragrafu 7.9.1.

6.4.1.2.1. Iċ-ċinturini għandu jkunu għaddew mit-test tal-korrużjoni deskritt fil-paragrafu 7.2, u warajh il-bokkli għandhom ikunu soġġetti għal 500 ċiklu addizzjonali ta’ ftuħ u ta’ għeluq f'kondizzjonijiet normali tal-użu.

6.4.1.2.2. Iċ-ċinturini tas-sigurtà bl-apparati li jiġbdu lura għandhom ikunu ġew soġġetti jew għat-testijiet deskritti fil-paragrafu 6.2.5.2 jew għal dawk deskritti fil-paragrafu 6.2.5.3. Jekk madanakollu, apparat li jiġbed lura diġà kien soġġett għat-test tal-korrużjoni skont id-dispożizzjonijiet tal-paragrafu 6.4.1.2.1, t'aktar 'il fuq, dan it-test mhemmx għalfejn jiġi ripetut.

6.4.1.2.3. Fil-każ ta’ ċinturin li huwa maħsub biex jintuża ma’ apparat tal-aġġustament taċ-ċinturin għall-għoli, kif iddefinit fil-paragrafu 2.9.6 t'aktar 'il fuq, it-test għandu jitwettaq bl-apparat aġġustat fl-aktar pożizzjoni(jiet) sfavorevoli magħżula mis-Servizz Tekniku responsabbli għall-ittestjar. Madanakollu, jekk l-apparat tal-aġġustament taċ-ċinturin għall-għoli huwa magħmul mill-ankraġġ taċ-ċinturin, kif approvat skont id-dispożizzjonijiet tar-Regolament Nru 14, is-Servizz Tekniku responsabbli għall-ittestjar, fid-diskrezzjoni tiegħu, jista' japplika d-dispożizzjonijiet tal-paragrafu 7.7.1 t'aktar 'l isfel.

6.4.1.2.4. Fil-każ taċ-ċinturin tas-sigurtà b'apparat ta’ qabel it-tagħbija, l-ispostament minimu speċifikat fil-paragrafu 6.4.1.3.2 t'aktar 'l isfel jista' jitnaqqas bin-nofs. Għall-fini ta’ dan it-test, l-apparat ta’ qabel it-tagħbija għandu jkun qed jitħaddem.

6.4.1.2.5. Fil-każ ta’ ċinturin tas-sigurtà b'apparat li jnaqqas it-tensjoni, għandu jkun ġie soġġett għal test ta’ kemm idum iservi b'apparat ta’ din ix-xorta li jkun qed jitħaddem skont il-paragrafu 6.2.5.3.5 qabel test dinamiku. It-test dinamiku mbagħad għandu jitwettaq bl-apparat li jnaqqas it-tensjoni meta jkun qed jitħaddem.

6.4.1.3. Matul dan it-test, għandhom jiġu sodisfatti r-rekwiżiti li ġejjin:

6.4.1.3.1. L-ebda parti mill-montatura taċ-ċinturin jew mis-sistema ta’ trażżin li taffetwa t-trażżin tal-okkupant m'għandha tinkiser u l-ebda bokkla jew sistema ta’ sokra jew sistema ta’ spostament m'għandha tinħall jew tinfetaħ; u

6.4.1.3.2. L-ispostament 'il quddiem tal-manikin għandu jkun ta’ bejn 80 u 200 mm fil-livell tal-pelvi fil-każ taċ-ċinturini ta’ fuq il-ħoġor. Fil-każ ta’ tipi oħra ta’ ċinturini, l-ispostament 'il quddiem għandu jkun ta’ bejn 80 u 200 mm fil-livell tal-pelvi, u ta’ bejn 100 u 300 mm fil-livell tas-sider. Fil-każ ta’ ċinturin biex jikkontrolla ċ-ċaqliq, l-ispostament minimu speċifikat aktar 'il fuq jista' jitnaqqas bin-nofs. Dawn l-ispostament huwa l-ispostament f'relazzjoni mal-punti ta’ kejl murija fil-figura 6 tal-Anness 7 għal dan ir-Regolament.

6.4.1.3.3. Fil-każ ta’ ċinturin tas-sigurtà maħsub biex jintuża f'pożizzjoni bilqiegħda fuq quddiem fuq in-naħa ta’ barra, imħarsa minn airbag quddiemha, l-ispostament tal-punt ta’ referenza tas-sider jista' jeċċedi dak speċifikat fil-paragrafu 6.4.1.3.2 t'aktar 'il fuq, jekk il-veloċità tiegħu f'dan il-valur ma teċċedix l-24 km/siegħa.

6.4.1.4. Fil-każ ta’ sistema ta’ trażżin:

6.4.1.4.1. Il-moviment tal-punt ta’ referenza tas-sider jista' jeċċedi dak speċifikat fil-paragrafu 6.4.1.3.2 t'aktar 'il fuq jekk jista' jintwera jew b'kalkolu jew b'test ieħor li l-ebda parti mit-torso jew mir-ras tal-manikin li ntużat fit-test dinimiku ma kienet tiġi f'kuntatt ma’ kwalunkwe parti riġida 'l quddiem tal-vettura ħlief għas-sider mal-montatura tal-istering, jekk tal-aħħar tissodisfa r-rekwiżiti tar-Regolament Nru 12 u sakemm ma jkunx hemm kuntatt f'veloċità ogħla minn 24 km/siegħa. Għal din il-valutazzjoni, is-sit għandu jitqies li huwa fil-pożizzjoni speċfikata fil-paragrafu 7.7.1.5 t'aktar 'l isfel.

6.4.1.4.2. F'vetturi fejn jintużaw apparati ta’ din ix-xorta, is-sistemi tal-ispostament u tas-sokra li jippermettu lill-okkupanti tas-sits kollha li joħorġu mill-vettura għandhom jibqgħu jistgħu jitħaddmu bl-id wara t-test dinamiku.

6.4.1.5. Bħala deroga, f'każ ta’ sistema ta’ trażżin, l-ispostamenti jistgħu jkunu akbar minn dawk speċifikati fil-paragrafu 6.4.1.3.2 fil-każ fejn id-deroga provduta fil-paragrafu 7.4 tar-Regolament Nru 14 tkun ta’ ġid għall-ankraġġ ta’ fuq mwaħħal mas-sits.

6.4.2. Is-saħħa wara l-ikkondizzjonar tal-brix

6.4.2.1. Għaż-żewġ kampjuni kkondizzjonati skont il-paragrafu 7.4.1.6 t'aktar 'l isfel, is-saħħa tal-ksur għandha tiġi vvalutata kif provdut fil-paragrafi 7.4.2 u 7.5 t'aktar 'l isfel. Trid tkun għall-inqas daqs 75 fil-mija tal-medja tas-saħħa tal-ksur iddeterminata matul is-testijiet fuq ċineg mhux immaljati u mhux inqas mit-tagħbija minima speċifikata għall-oġġett li qed jiġi ttestjat. Id-differenza bejn is-saħħa tal-ksur taż-żewġ kampjuni ma tridx teċċedi l-20 fil-mija tal-ogħla saħħa tal-ksur imkejla. Għall-proċeduri tat-tip 1 u tat-tip 2, it-test tas-saħħa tal-ksur għandu jitwettaq fuq kampjuni ta’ ċineg biss (il-paragrafu 7.4.2.). Għall-proċedura tat-tip 3, it-test tas-saħħa tal-ksur għandu jitwettaq fuq iċ-ċinga flimkien mal-komponent metalliku involut (il-paragrafu 7.5.).

6.4.2.2. Il-partijiet tal-montatura taċ-ċinturin li għandhom jiġu soġġetti għal proċedura ta’ brix jingħataw fit-tabella li ġejja u t-tipi ta’ proċeduri li jistgħu jkunu adattati għalihom huma indikati b'“x”. Għal kull proċedura għandu jintuża kampjun ġdid.

Proċedura 1 Proċedura 2 Proċedura 3 Żjieda — — x Gwida jew Taljola — x — Ingassa tal-bokkla — x x Apparat ta’ aġġustament x — x Partijiet meħjuta maċ-ċinga — — x

7. IT-TESTIJIET

7.1. L-użu tal-kampjuni mressqa għall-approvazzjoni ta’ tip ta’ ċinturin jew ta’ sistema ta’ trażżin (ara l-Anness 13 għal dan ir-Regolament)

7.1.1. Żewġ ċinturini jew sistemi ta’ trażżin huma meħtieġa għall-ispezzjoni tal-bokkla, għat-test tal-bokkla f'temperatura baxxa, għat-test tat-temperatura baxxa deskritt fil-paragrafu 7.5.4 t'aktar 'l isfel fejn ikun meħtieġ, għat-test ta’ kemm iddum isservi l-bokkla, għat-test tal-korrużjoni taċ-ċinturin, għat-testijiet tat-tħaddim tal-apparat li jiġbed lura, għat-test dinamiku u għat-test tal-ftuħ tal-bokkla wara t-test dinamiku. Wieħed minn dawn iż-żewġ kampjuni għandu jintuża għall-ispezzjoni taċ-ċinturin jew tas-sistema ta’ trażżin.

7.1.2. Huwa meħtieġ ċinturin wieħed jew sistema ta’ trażżin waħda għall-ispezzjoni tal-bokkla u għat-test tas-saħħa fuq il-bokkla, fuq l-immontar taż-żjieda, fuq l-apparati ta’ aġġustament taċ-ċinturin u, fejn ikun meħtieġ, fuq l-apparati li jiġbdu lura.

7.1.3. Huma meħtieġa żewġ ċinturini jew żewġ sistemi ta’ trażżin għall-ispezzjoni tal-boklla, għat-test tal-micro-slip u għat-test tal-brix. It-test tat-tħaddim tal-apparat ta’ aġġustament taċ-ċinturin għandu jitwettaq fuq wieħed minn dawn iż-żewġ kampjuni.

7.1.4. Il-kampjun taċ-ċinga għandu jintuża għall-ittestjar tas-saħħa tal-ksur taċ-ċinga. Parti minn dan il-kampjun għandu jkun ippreservat sakemm l-approvazzjoni tibqa' valida.

7.2. It-test tal-korrużjoni

7.2.1. Montatura kompluta taċ-ċinturin tas-sigurtà għandha titqiegħed f'kompartiment għall-ittestjar kif inhu provdut fl-Anness 12 għal dan ir-Regolament. Fil-każ ta’ montatura li tinkorpora apparat li jiġbed lura, iċ-ċinga għandha tinħall għat-tul sħiħ ħlief għal 300 + 3 mm. Ħlief għal interruzzjonijiet qosra li jistgħu jkunu meħtieġa, pereżempju, biex tkun ikkontrollata u timtela s-soluzzjoni tal-melħ, it-test tal-espożizzjoni għandu jipproċedi b'mod kontinwu għal perjodu ta’ 50 siegħa.

7.2.2. Malli jkun ikkompletat it-test tal-espożizzjoni, il-montatura għandha tinħasel bil-mod, jew tiġi mgħddsa f'ilma ġieri nadif b'temperatura ta’ mhux aktar minn 38 °C biex jitneħħa kwalunkwe depożitu tal-melħ li seta' fforma u mbagħad titħalla tinxief fit-temperatura tal-kompartiment għal 24 siegħa qabel l-ispezzjoni skont il-paragrafu 6.2.1.2 t'aktar 'il fuq.

7.3. It-test tal-micro-slip (ara l-figura 3 tal-Anness 11 għal dan ir-Regolament)

7.3.1. Il-kampjuni li għandhom jitressqu għat-test tal-micro-slip għandhom jinżammu għal minimu ta’ 24 siegħa f'atmosfera b'temperatura ta’ 20 + 5 °C u b'umdità relattiva ta’ 65 + 5 fil-mija. It-test għandu jitwettaq f'temperatura ta’ bejn 15 u 30 °C.

7.3.2. Għandu jkun żgurat li t-taqsima ħielsa tal-appart ta’ aġġustament jipponta jew 'il fuq jew 'l isfel fuq il-bank tat-test, bħal fil-vettura.

7.3.3. Għandha titwaħħal tagħbija ta’ 5 daN mat-tarf t'isfel tat-taqsima taċ-ċinga. It-tarf l-ieħor għandu jkun soġġett għal moviment lura u 'l quddiem, bl-estensjoni totali tkun ta’ 300 + 20 mm (ara l-figura).

7.3.4. Jekk hemm tarf ħieles li jagħmilha ta’ ċinga ta’ riserva, bl-ebda mod ma trid tkun maqbuda jew ikklippjata mat-taqsima mgħobbija.

7.3.5. Għandu jkun żgurat li fuq il-bank tat-test iċ-ċinga, fil-pożizzjoni laxka, taqa' f'kurva konkava mill-apparat ta’ aġġustament, bħal fil-vettura. It-tagħbija ta’ 5 daN applikata fuq il-bank tat-test għandha tkun iggwidata vertikalment b'tali mod li ma jitħalliex li t-tagħbija tixxengel u li ċ-ċinturin jinbaram. Iż-żjieda għandha tkun iffissata mat-tagħbija ta’ 5 daN bħal fil-vettura.

7.3.6. Qabel il-bidu effettiv tat-test, għandha tiġi kkompletata serje ta’ 20 ċiklu sabiex is-sistema li tissikka waħidha ssib postha.

7.3.7. Għandhom jiġu kkompletati 1 000 ċiklu bi frekwenza ta’ 0.5 ċiklu fis-sekonda, bl-estensjoni totali tkun ta’ 300 + 20 mm. It-tagħbija ta’ 5 daN għandha tkun applikata biss matul il-ħin li jikkorrispondi għal ċaqliqa ta’ 100 + 20 mm għal kull nofs perjodu.

7.4. L-ikkondizzjonar taċ-ċineg u t-test tas-saħħa tal-ksur (statiku)

7.4.1. L-ikkondizzjonar taċ-ċineg għat-test tas-saħħa tal-ksur

Il-kampjuni maqtugħa miċ-ċinga msemmija fil-paragrafu 3.2.2.3 t'aktar 'il fuq għandhom ikunu kkondizzjonati kif ġej:

7.4.1.1. L-ikkondizzjonar tat-temperatura u l-Igrometrika

L-istrixxa għandha tiġi kkundizzjonata skont ISO 139 (2005), permezz tal-atmosfera standard jew l-atmosfera alternattiva standard. Jekk it-test ma jitwettaqx immedjatament wara l-ikkondizzjonar, il-kampjun għandu jitqiegħed f'kontenitur magħluq eremetikament sakemm jinbeda t-test. It-tagħbija li tqatta' għandha tkun iddeterminata fi ħdan 5 minuti wara t-tneħħija taċ-ċinga mill-atmosferma tal-ikkondizzjonar jew mill-kontenitur.

7.4.1.2. L-ikkondizzjonar tad-dawl

7.4.1.2.1. Għandhom japplikaw id-dispożizzjonijiet tar-Rakkomandazzjoni ISO 105-B02 (1994/Amd2:2000). Iċ-ċinga għandha tkun esposta għad-dawl għall-ħin meħtieġ sabiex ikun prodott kuntrast daqs Grad 4 fuq l-iskala griża fuq iż-Żebgħa Blu Standard Nru 7.

7.4.1.2.2. Wara l-espożizzjoni ċ-ċinga għandha tiġi kkundizzjonata kif deskritt fil-paragrafu 7.4.1.1. Jekk it-test ma jitwettaqx immedjatament wara l-ikkondizzjonar il-kampjun għandu jitqiegħed f'kontenitur magħluq eremetikament sakemm jinbeda t-test. It-tagħbija li tqatta' għandha tkun iddeterminata fi ħdan ħames minuti wara t-tneħħija taċ-ċinga mill-installazzjoni tal-ikkondizzjonar.

7.4.1.3. L-ikkondizzjonar tal-kesħa

7.4.1.3.1. Iċ-ċinga għandha tiġi kkundizzjonata kif deskritt fil-paragrafu 7.4.1.1

7.4.1.3.2. Iċ-ċinga mbagħad għandha tinżamm għal siegħa u nofs fuq superfiċje ċatta f'kompartiment b'temperatura baxxa fejn it-temperatura tal-arja hija ta’ –30 + 5 °C. Imbagħad għandha tintewa u t-tinja għandha titgħabba b'massa ta’ 2 kg li qabel kienet imkessħa għal temperatura ta’ – 30 + 5 °C. Meta ċ-ċinga tkun inżammet mgħobbija għal 30 minuta fl-istess kompartiment b'temperatura baxxa, il-massa għandha titneħħa u t-tagħbija li tqatta' għandha titkejjel fi ħdan 5 minuti wara t-tneħħija taċ-ċinga mill-kompartiment b'temperatura baxxa.

7.4.1.4. L-ikkondizzjonar tas-sħana

7.4.1.4.1. Iċ-ċinga għandha tinżamm għal tliet sigħat f'kabinett tat-tisħin f'atmosfera b'temperatura ta’ 60 + 5 °C u b'umdità relattiva ta’ 65 + 5 fil-mija.

7.4.1.4.2. It-tagħbija li tqatta' għandha tiġi ddeterminata fi żmien ħames minuti wara t-tneħħija taċ-ċinga mill-kabinett li jsaħħan.

7.4.1.5. L-espożizzjoni għall-ilma

7.4.1.5.1. Iċ-ċinga għandha tinżamm għal kollox mgħaddsa għal tliet sigħat f'ilma distillat, f'temperatura ta’ 20 + 5 °C, li miegħu ġie miżjud aġent tat-tixrib. Jista' jintuża kwalunkwe aġent tat-tixrib adattat għall-fibra li qed tiġi ttestjata.

7.4.1.5.2. It-tagħbija li tqatta' għandha tiġi ddeterminata fi ħdan 10 minuti wara t-tneħħija taċ-ċinga mill-ilma.

7.4.1.6. L-ikkondizzjonar tal-brix

7.4.1.6.1. L-ikkondizzjonar tal-brix se jitwettaq fuq kull apparat fejn iċ-ċinga hija f'kuntatt ma’ parti riġida taċ-ċinturin, bl-eċċezzjoni tal-apparati ta’ aġġustament kollha fejn it-test tal-micro-slip (7.3.) juri li ċ-ċinga tiżloq b'inqas minn nofs il-valur provdut, f'liema każ, mhux se tkun meħtieġa l-proċedura 1 tal-ikkondizzjonar tal-brix (7.4.1.6.4.1.). Is-setting fuq l-apparat tal-ikkondizzjonar bejn wieħed u ieħor se jżomm il-pożizzjoni relattiva taċ-ċinga u tal-erja ta’ kuntatt.

7.4.1.6.2. Il-kampjuni għandhom jiġu kkundizzjonati kif deskritt fil-paragrafu 7.4.1.1 It-temperatura tal-ambjent matul il-proċedura tal-brix għandha tkun ta’ bejn 15 u 30 °C.

7.4.1.6.3. Fit-tabella t'aktar 'l isfel huma elenkati l-kondizzjonijiet ġenerali għal kull proċedura ta’ brix.

Tagħbija daN Frekwenza Hz Ċikli Numri Ċaqliq mm Proċedura 1 2,5 0,5 5 000 300 ± 20 Proċedura 2 0,5 0,5 45 000 300 ± 20 Proċedura 3 (*) 0 to 5 0,5 45 000 —

Iċ-ċaqliq mogħti fil-ħames kolonna ta’ din it-tabella jirrappreżenta l-estensjoni ta’ moviment lura u 'l quddiem applikat liċ-ċinga.

7.4.1.6.4. Proċeduri ta’ kondizzjonar partikolari

7.4.1.6.4.1. Il-proċedura 1: għal każi fejn iċ-ċinga tiżloq minn apparat ta’ aġġustament. Fuq tarf wieħed taċ-ċinga għandha tinżamm tagħbija stabbli vertikali ta’ 2,5 daN - it-tarf l-ieħor taċ-ċinga għandu jkun imqabbad ma’ apparat li jagħti liċ-ċinga moviment orizzontali lura u 'l quddiem. L-apparat ta’ aġġustament għandu jitqiegħed fuq iċ-ċinga orizzontali b'tali mod li ċ-ċinga tibqa' taħt tensjoni (ara l-figura 1 tal-Anness 11 għal dan ir-Regolament).

7.4.1.6.4.2. Il-proċedura 2: għal każi fejn iċ-ċinga tbiddel id-direzzjoni meta tkun qed tgħaddi minn parti riġida. Matul dan it-test, l-angoli taċ-ċineg għandhom jinżammu kif jintwera fil-figura 2 tal-Anness 11 ma’ dan ir-Regolament. Matul it-test, għandha tinżamm it-tagħbija stabbli ta’ 0,5 daN. Għal każi fejn iċ-ċinga tbiddel id-direzzjoni għal aktar minn darba meta tkun għaddejja minn parti riġida, it-tagħbija ta’ 0,5 daN tista' tiġi miżjuda sabiex jinkiseb il-moviment provdut taċ-ċinga ta’ 300 mm minn dik il-parti riġida.

7.4.1.6.4.3. Il-proċedura 3: għal każi fejn iċ-ċinga hija ffissata ma’ parti riġida għaliex tkun meħjuta jew b'mezzi simili. Il-moviment totali lura u 'l quddiem għandu jkun ta’ 300 + 20 mm imma t-tagħbija ta’ 5 daN għandha tkun applikata biss matul ċaqliq ta’ 100 + 20 mm għal kull nofs perjodu (ara l-figura 3 tal-Anness 11 għal dan ir-Regolament).

7.4.2. It-test tas-saħħa tal-ksur taċ-ċinga (it-test statiku)

7.4.2.1. It-test għandu jitwettaq kull darba fuq żewġ kampjuni ġodda ta’ ċinga, ta’ tul suffiċjenti, ikkondizzjonati skont id-dispożizzjonijiet tal-paragrafu 7.4.1.

7.4.2.2. Kull ċinga għandha tinqabad bejn il-klamps ta’ magna li tittestja t-tensjoni. Il-klamps għandhom ikunu ddisinjati b'tali mod li jkun evitat li ċ-ċinga tinqata' meta tkun fihom jew qribhom. Il-veloċità tat-traversa għandha tkun ta’ 100 mm/min. It-tul ħieles tal-kampjun bejn il-klamps tal-magna fil-bidu tat-test għandu jkun ta’ 200 mm + 40 mm.

7.4.2.3. It-tensjoni għandha tiżdied sakemm iċ-ċinga tinqata', u t-tagħbija li tqatta' għandha tiġi nnotata.

7.4.2.4. Jekk iċ-ċinga tiżloq jew tinqata' meta tkun fi jew fi ħdan 10 mm minn kwalunkwe waħda mill-klamps, it-test għandu jkun invalidu u għandu jitwettaq test ġdid fuq kampjun ieħor.

7.4.3. Wisa' bit-tagħbija

7.4.3.1. It-test għandu jitwettaq kull darba fuq żewġ kampjuni ġodda ta’ ċinga, ta’ tul suffiċjenti, ikkondizzjonati skont id-dispożizzjonijiet tal-paragrafu 7.4.1.

7.4.3.2. Kull ċinga għandha tinqabad bejn il-klamps ta’ magna li tittestja t-tensjoni. Il-klamps għandhom ikunu ddisinjati b'tali mod li jkun evitat li ċ-ċinga tinqata' meta tkun fihom jew qribhom. Il-veloċità tat-traversa għandha tkun ta’ 100 mm/min. It-tul ħieles tal-kampjun bejn il-klamps tal-magna fil-bidu tat-test għandu jkun ta’ 200 mm ± 40 mm.

7.4.3.3. Meta tagħbija tilħaq id-980 daN + 100 - 0 daN, il-magna għandha titwaqqaf u l-kejl għandu jsir qabel jgħaddu 5 sekondi. The test has do be performed separately from the tensile test.

7.5. It-test tal-komponenti tal-montatura taċ-ċinturin li jinkorporaw partijiet riġidi

7.5.1. Il-bokkla u l-apparat ta’ aġġustament għandhom ikunu mqabbda mal-apparat li jittestja t-tensjoni mill-partijiet tal-montatura taċ-ċinturin li normalment ikunu mwaħħla magħhom, u t-tagħbija mbagħad għandha tiġi miżjuda għal 980 daN.

Fil-każ taċ-ċinturini biex jikkontrollaw iċ-ċaqliq, il-bokkla għandha tiġi mqabbda mal-apparat tal-ittestjar miċ-ċineg li huma mwaħħla mal-bokkla u mal-ilsien jew maż-żewġ ilsna li jinsab bejn wieħed u ieħor b'mod simmetriku għaċ-ċentru ġeometriku tal-bokkla. Jekk il-bokkla, jew l-apparat ta’ aġġustament, huwa parti miż-żjieda jew mill-parti komuni ta’ ċinturin bi tliet ponot, il-bokkla jew l-apparat ta’ aġġustament għandu jiġi ttestjat maż-żjieda, skont il-paragrafu 7.5.2 t'aktar 'l isfel, ħlief fil-każ ta’ apparati li jiġbdu lura li għandhom taljola jew gwida għaċ-ċinga fl-ankraġġ ta’ fuq taċ-ċinturin, meta t-tagħbija se tkun ta’ 980 daN u t-tul taċ-ċinga li jibqa' mgerbeb fuq ir-rukkell għandu jkun it-tul li jirriżulta minn sokra kemm jista' jkun qrib il-450 mm mit-tarf taċ-ċinga.

7.5.2. Iż-żjidiet u kwalunkwe apparat ta’ aġġustament taċ-ċinturin għall-għoli għandhom ikunu ttestjati bil-mod indikat fil-paragrafu 7.5.1, imma t-tagħbija għandha tkun ta’ 1 470 daN u, bla ħsara għad-dispożizzjonijiet tat-tieni sentenza tal-paragrafu 7.7.1 t'aktar 'l isfel, għandha tkun applikata fil-kondizzjonijiet l-inqas favorevoli li huwa probabbli li jseħħu f'vettura fejn iċ-ċinturin jiġi installat b'mod korrett. Fil-każ tal-apparati li jiġbdu lura, it-test jitwettaq biċ-ċinga kompletament maħlula mir-rukkell.

7.5.3. Żewġ kampjuni tal-montatura kompluta taċ-ċinturin għandhom jitqiegħdu f'kabinett imkessaħ f'temperatura ta’ –10° + 1 °C għal sagħtejn. Il-partijiet li jaqblu tal-bokkla għandhom jiġu iġġanċjati flimkien b'mod manwali immedjatament wara li jitneħħew mill-kabinettt imkessaħ.

7.5.4. Żewġ kampjuni tal-montatura kompluta taċ-ċinturin għandhom jitqiegħdu f'kabinett imkessaħ f'temperatura ta’ –10 °C + 1 °C għal sagħtejn. L-oġġetti u l-partijiet riġidi magħmula mill-plastik li qed jiġu ttestjata mbagħad għandhom jitqiegħdu wieħed wara l-ieħor fuq superfiċje tal-azzar ċatta u riġida (li nżammet mal-kampjuni f'kabinett imkessaħ) li titqiegħed fuq superfiċje orizzontali ta’ blokka riġida u kompatta b'massa ta’ mill-inqas 100 kg u fi ħdan 30 sekonda minn meta titneħħa mill-kabinett imkessaħ, massa tal-azzar ta’ 18 kg għandha titħalla taqa' taħt il-forza tal-gravità minn għoli ta’ 300 mm fuq il-kampjun tat-test. Il-wiċċ tal-impatt tal-massa ta’ 18 kg għandha tieħu l-forma ta’ superfiċje konvessa b'ebusija ta’ mill-inqas 45 HRC b'radju trasversali ta’ 10 mm u b'radju lonġitudinali ta’ 150 mm imqiegħed tul il-linja ċentrali tal-massa. Kampjun tat-test wieħed għandu jkun ittestjat bl-assi tal-iżbarra kurvata f'linja maċ-ċinga u l-kampjun l-ieħor għandu jiġi ttestjata f'90° għaċ-ċinga.

7.5.5. Il-bokkli li għandhom partijiet komuni għal żewġ ċinturini tas-sigurtà għandhom ikunu mgħobbija b'tali mod li jistimolaw il-kondizzjonijiet tal-użu fil-vettura b'sits fil-pożizzjoni tan-nofs tal-aġġustament tagħhom. Għandha tiġi applikata tagħbija ta’ 1 470 daN fl-istess ħin lil kull ċinga. Id-direzzjoni tal-applikazzjoni tat-tagħbija għandha tkun stabbilita skont il-paragrafu 7.7.1 t'aktar 'l isfel. Apparat adattat għat-test jintwera fl-Anness 10 għal dan ir-Regolament.

7.5.6. Meta jiġi ttestjat apparat ta’ aġġustament b'mod manwali, fejn jitqiesu l-kondizzjonijiet normali tal-użu, iċ-ċinga għandha tinġibed b'mod stabbli mill-apparat ta’ aġġustament, b'rata ta’ madwar 100 mm/s u l-forza massima għandha titkejjel għall-eqreb 0,1 daN wara l-ewwel 25 mm ta’ moviment taċ-ċinga. It-test għandu jitwettaq fiż-żewġ direzzjonijiet li fihom timxi ċ-ċinga mill-apparat, biċ-ċinga tgħaddi miċ-ċiklu sħiħ għal 10 darbiet qabel ma titkejjel.

7.6. It-testijiet addizzjonali għaċ-ċinturini tas-sigurtà bl-apparati li jiġbdu lura

7.6.1. Kemm idum jiswa l-mekkaniżmu tal-apparat li jiġbed lura

7.6.1.1. Iċ-ċinga għandha tiġi rtirata u għandha titħalla tinġibed lura għan-numru meħtieġ ta’ ċikli b'rata ta’ mhux aktar minn 30 ċiklu fil-minuta. Fil-każ ta’ apparati li jiġbdu lura li jissakkru f'emerġenza, għandha tiġi introdotta interruzzjoni biex l-apparat li jiġbed lura jissakkar f'kull ħames ċiklu.

L-interruzzjonijiet għandhom iseħħu f'numri ndaqs f'kull waħda minn ħames estrazzjonijiet differenti, jiġifieri, 90, 80, 75, 70 u 65 fil-mija tat-tul totali taċ-ċinga li tibqa' mgerba fuq l-apparat li jiġbed lura. Madankollu, fejn huwa provdut aktar minn 900 mm il-perċentwali t'aktar 'il fuq għandhom ikunu relatati għad-900 mm finali taċ-ċinga li tista' tiġi rtirata mill-apparat li jiġbed lura.

7.6.1.2. Apparat adattat għat-testijiet speċifikati fil-paragrafu 7.6.1.1 t'aktar 'il fuq jintwera fl-Anness 3 għal dan ir-Regolament.

7.6.2. Is-sokra tal-apparati li jiġbdu lura li jissakkru f'emerġenza

7.6.2.1. L-apparat li jiġbed lura għandu jiġi ttestjat darba għas-sokra meta ċ-ċinga tkun ġiet maħlula għat-tul sħiħ tagħha ħlief għal 300 + 3 mm.

7.6.2.1.1. Fil-każ ta’ apparat li jiġbed lura li jiġi azzjonat mill-moviment taċ-ċinga, l-estrazzjoni għandha tkun fid-direzzjoni fejn normalment issir meta l-apparat li jiġbed lura jiġi installat f'vettura.

7.6.2.1.2. Meta l-apparati li jiġbdu lura jkunu qed jiġu ttestjati għas-sensittività għad-deċellerazzjoni tal-vettura, għandhom jiġu ttestjati fl-estrazzjoni t'aktar 'il fuq tul żewġ assi perpendikulari, li huma orizzontali jekk l-apparat li jiġbed lura jiġi installat f'vettura kif inhu speċifikat mill-manifattur taċ-ċinturin tas-sigurtà. Meta din il-pożizzjoni ma tkunx speċifikata, l-awtorità tal-ittestjar għandha tikkonsulta lill-manifattur taċ-ċinturin tas-sigurtà. Wieħed minn dawn l-assi għandu jkun fid-direzzjoni magħżula mis-Servizz Tekniku li jwettaq it-test tal-approvazzjoni biex ikun hemm il-kondizzjonijiet l-aktar avversi rigward l-attivazzjoni tal-mekaniżmu li jsakkar.

7.6.2.2. Apparat adattat għat-testijiet speċifikati fil-paragrafu 7.6.2.1 t'aktar 'il fuq huwa deskritt fl-Anness 4 għal dan ir-Regolament. Id-disinn ta’ kwalunkwe apparat tat-testijiet ta’ din ix-xorta għandu jiżgura li l-aċċellerazzjoni meħtieġa tingħata qabel ma l-istrixxi jiġu rtirati barra mill-apparat li jiġbed lura b'aktar minn 5 mm u li l-irtirar isir b'rata medja ta’ żjieda tal-aċċellerazzjoni ta’ mill-inqas 55 g/s u mhux iktar minn 150 g/s fl-ittestjar tas-sensittività għall-moviment taċ-ċinga u ta’ mill-inqas 25 g/s u mhux iktar minn 150 g/s fl-ittestjar tas-sensittività għad-deċellerazzjoni tal-vettura.

7.6.2.3. Biex tkun ikkontrollata l-konformità mar-rekwiżiti tal-paragrafi 6.2.5.3.1.3 u 6.2.5.3.1.4, l-apparat li jiġbed lura għandu jkun immontat fuq mejda orizzontali u l-mejda għandha tiġi inklinata b'veloċità li ma teċċedix iż-2° fis-sekonda sakemm l-apparat jissakkar. It-test għandu jkun ripetut bl-inklinazzjoni f'direzzjonijiet oħra sabiex ikun żgurat li r-rekwiżiti jiġu sodisfatti.

7.6.3. Ir-reżistenza għat-trab

7.6.3.1. L-apparat li jiġbed lura għandu jitqiegħed f'kompartiment għall-ittestjar kif inhu deskritt fl-Anness 5 għal dan ir-Regolament. Għandu jiġi mmontat f'orjentazzjoni simili għal dik li ġie mmontata fiha fil-vettura. Il-kompartiment għall-ittestjar għandu jkun fih it-trab kif inhu speċifikat fil-paragrafu 7.6.3.2 t'aktar 'l isfel. Tul ta’ 500 mm taċ-ċinga għandu jinħareġ mill-apparat li jiġbed lura u għandu jinżamm maħruġ, ħlief li għandu jiġi soġġett għal 10 ċikli kompluti ta’ ġbid lura u ta’ rtirar fi ħdan minuta jew tnejn wara kull aġitazzjoni tat-trab. Għal perjodu ta’ ħames sigħat, it-trab għandu jiġi aġitat kull 20 minuta għal ħames sekondi b'arja kompressata ħielsa miż-żejt u mill-irtuba b'kejl ta’ pressjoni ta’ 5,5 × 105 + 0,5 × 105 Pa li jidħol minn fetħa b'dijametru ta’ 1,5 ± 0,1 mm.

7.6.3.2. It-trab użat fit-test deskritt fil-paragrafu 7.6.3.1 t'aktar 'il fuq għandu jikkonsisti minn madwar 1 kg ta’ kwartz xott. Id-distribuzzjoni tad-daqs tal-partikuli għandha tkun kif ġejja:

(a) jgħaddu minn fetħa ta’ 150 μm, minn wajer b'dijametru ta’ 104 μm: 99 sa 100 fil-mija;

(b) jgħaddu minn fetħa ta’ 105 μm, minn wajer b'dijametru ta’ 64 μm: 76 sa 86 fil-mija;

(c) jgħaddu minn fetħa ta’ 75 μm, minn wajer b'dijametru ta’ 52 μm: 60 sa 70 fil-mija.

7.6.4. Il-forzi li jiġbdu lura

7.6.4.1. Il-forza li tiġbed lura għandha titkejjel bil-montatura taċ-ċinturin tas-sigurtà mlibbes lil manikin bħalma sar għat-test dinamiku provdut fil-paragrafu 7.7. It-tensjoni taċ-ċinga għandha titkejjel fil-punt tal-kuntatt ma’ (iżda ma jmissx) mal-manikin filwaqt li ċ-ċinga tkun qed tinġibed lura b'rata ta’ madwar 0,6 m/min. Fil-każ ta’ ċinturin tas-sigurtà b'apparat li jnaqqas it-tensjoni, il-forza li tiġbed lura u t-tensjoni taċ-ċinga għandhom jitkejlu bl-apparat li jnaqqas it-tensjoni kemm meta qed jitħaddem u kemm meta ma jkunx qed jitħaddem.

7.6.4.2. Qabel it-test dinamiku deskritt fil-paragrafu 7.7 il-manikin bilqiegħda, li huwa mlibbes bi qmis tal-qoton, għandu jiġi inklinat 'il quddiem sakemm 350 mm taċ-ċinga jiġu rtirati mill-apparat li jiġbed lura, u mbagħad jinħallu għall-pożizzjoni inizjali.

7.7. It-test dinamiku tal-montatura taċ-ċinturin jew tas-sistema ta’ trażżin

7.7.1. Il-montatura taċ-ċinturin għandha tkun immontata fuq troli mgħammar bis-sit u bl-ankraġġ iddefinit fl-Anness 6 għal dan ir-Regolament. Madanakollu, jekk il-montatura taċ-ċinturin hija maħsuba għal vettura speċifika jew għal tipi speċifiċi ta’ vettura, bid-distanzi bejn il-manikin u l-ankraġġi għandhom ikunu ddeterminati mis-servizz li jwettaq it-testijiet, jew skont l-istruzzjonijiet għat-twaħħil provduti maċ-ċinturin jew skont id-data provduta mill-manifattur tal-vettura. Jekk iċ-ċinturin huwa mgħammar b'apparat ta’ aġġustament taċ-ċinturin għall-għoli bħalma huwa ddefinit fil-paragrafu 2.9.6 t'aktar 'il fuq, il-pożizzjoni tal-apparat u l-mezz biex jintrabat sew għandhom ikunu l-istess bħal dawk tad-disinn tal-vettura.

F'dak il-każ, meta jitwettaq it-test dinamiku għal tip ta’ vettura mhemmx għalfejn jiġi ripetut għal tipi oħra ta’ vettura fejn kull punt ta’ ankraġġ huwa inqas minn 50 mm 'il bogħod mill-punt ta’ ankraġġ korrispondenti taċ-ċinturin ittestjat. Alternattivament, il-manifatturi jistgħu jiddeterminaw pożizzjonijiet ta’ ankraġġ ipotetiċi għall-ittestjar sabiex ikun magħluq in-numru massimu tal-punti ta’ ankraġġ reali.

7.7.1.1. Fil-każ ta’ ċinturin tas-sigurtà jew ta’ sistema ta’ trażżin li tifforma parti minn montatura li għaliha hija mitluba l-approvazzjoni tat-tip bħala sistema ta’ trażżin, iċ-ċinturin tas-sigurtà għandu jiġi mmontat jew kif muri fil-paragrafu 7.7.1 jew fuq il-parti mill-istruttura tal-vettura li magħha normalment titwaħħal is-sistema ta’ trażżin u din il-parti għandha titwaħħal b'mod riġidu mat-troli tat-test bil-mod provdut fil-paragrafi 7.7.1.2 sa 7.7.1.6.

Fil-każ ta’ ċinturin tas-sigurtà jew ta’ sistema ta’ trażżin b'apparati ta’ qabel it-tagħbija li jistrieħu fuq il-partijiet komponenti għajr dawk li huma inkorporati fil-montatura taċ-ċinturin infisha, il-montatura taċ-ċinturin għandha tiġi mmontata flimkien mal-partijiet addizzjonali meħtieġa tal-vettura fuq it-troli tat-test bil-mod provdut fil-paragrafi 7.7.1.2 sa 7.7.1.6.

Alternattivament, fil-każ fejn dawk l-apparati ma jistgħux jiġu ttestjati fuq it-troli tat-test, permezz ta’ test konvenzjonali ta’ impatt frontali b'50 km/siegħa skont il-proċedura ISO 3560 (1975), il-manifattur jista' juri li l-apparat jikkonforma mar-rekwiżiti tar-Regolament.

7.7.1.2. Il-metodu użat biex tintrabat sew il-vettura matul it-test m'għandux ikun tali li jsaħħaħ l-ankraġġi tas-sits jew iċ-ċinturini tas-sigurtà jew inaqqas id-deformazzjoni normali tal-istruttura. M'għandha tkun preżenti l-ebda parti 'l quddiem tal-vettura li billi jkun limitat il-moviment 'il quddiem tal-manikin, ħlief tas-sieq, għandha tnaqqas it-tagħbija imposta fuq is-sistema ta’ trażżin matul it-test. Il-partijiet tal-istruttura eliminati jistgħu jiġu sostitwiti b'partijiet ta’ saħħa ekwivalenti sakemm ma jfixklux il-moviment 'il quddiem tal-manikin.

7.7.1.3. Apparat li jorbot sew għandu jitqies bħala sodisfaċenti jekk ma jipproduċi l-ebda effett fuq erja li testendi tul il-wisa' kollha tal-istruttura u jekk il-vettura jew l-istruttura hija mblukkata jew iffissata fuq quddiem f'distanza ta’ mhux inqas minn 500 mm mill-ankraġġ tas-sistema ta’ trażżin. Fuq wara, l-istruttura għandha tintrabat sew f'distanza suffiċjenti lura tal-ankraġġi sabiex ikun żgurat li r-rekwiżiti tal-paragrafu 7.7.1.2 t'aktar 'il fuq jiġu sodisfatti.

7.7.1.4. Is-sits tal-vettura għandhom jitwaħħlu u għandhom jitqiegħdu fil-pożizzjoni għas-sewqan magħżula mis-Servizz Tekniku li jwettaq it-testijiet tal-approvazzjoni sabiex jingħataw l-aktar kondizzjonijiet avversi rigward is-saħħa, kompatibbli mal-installazzjoni tal-manikin fil-vettura. Il-pożizzjonijiet tas-sits għandhom ikunu ddikjarati fir-rapport. Id-dahar tas-sit, jekk huwa aġġustabbli għall-inklinazzjoni, għandu jissakkar kif ġie speċifikat mill-manifattur jew, fin-nuqqas ta’ kwalunkwe speċifikazzjoni, għal angolu tad-dahar tas-sit effettiv kemm jista' jkun qrib tal-25° fil-każ ta’ vetturi tal-kategoriji M1 u N1 u kemm jista' jkun qrib il-15° fil-każ ta’ vetturi tal-kategoriji l-oħra kollha.

7.7.1.5. Għall-valutazzjoni tar-rekwiżiti fil-paragrafu 6.4.1.4.1, is-sit għandu jitqies fil-pożizzjoni l-aktar 'il quddiem tas-sewqan jew tal-ivvjaġġar li hija adattata għad-dimensjonijiet tal-manikin.

7.7.1.6. Is-sits kollha ta’ kwalunkwe grupp ta’ sits għandhom jiġu ttestjati fl-istess ħin.

7.7.1.7. It-testijiet dinamiċi tas-sistema taċ-ċinturin li jikkontrolla ċ-ċaqliq għandhom jitwettqu mingħajr iċ-ċinga ta’ bejn il-koxox (montatura), jekk hemm waħda.

7.7.2. Il-montatura taċ-ċinturin għandha titwaħħal mal-manikin fl-Anness 7 għal dan ir-Regolament kif ġej: bord oħxon 25 mm għandu jitqiegħed bejn id-dahar tal-manikin u d-dahar tas-sit. Iċ-ċinturin għandu jiġi aġġustat sew mal-manikin. Il-bord imbagħad għandu jitneħħa sabiex it-tul kollu ta’ daharu ikun f'kuntatt mad-dahar tas-sit. Għandu jsir kontroll biex ikun żgurat li l-mod kif iż-żewġ partijiet tal-bokkla jidħlu f'xulxin ma jinvolvi l-ebda riskju li jitnaqqas kemm wieħed jista' jistrieħ fuq is-sokra.

7.7.3. It-truf ħielsa taċ-ċineg għandhom jestendu biżżejjed lil hinn mill-apparati ta’ aġġustament biex wieħed jaħseb għaż-żliq.

7.7.4. Mekkaniżmi ta’ deċellerazzjoni jew aċċellerazzjoni

L-applikant għandu jagħżel li juża wieħed minn dawn iż-żewġ mekkaniżmi:

7.7.4.1. Il-mekkaniżmu tat-test tad-deċellerazzjoni

It-troli għandu jiġi mbuttat b'tali mod li fil-mument tal-impatt il-veloċità tal-ġiri ħieles tiegħu hija ta’ 50 km/h ± 1 km/h u l-manikin jibqa' stabbli. Id-distanza tal-waqfien tat-troli għandha tkun 40 cm ± 5 cm. It-troli għandu jibqa' orizzontali waqt id-deċellerazzjoni. Id-deċellerazzjoni tat-troli għandha tinkiseb billi jintuża l-apparat deskritt fl-Anness 6 għal dan ir-Regolament jew kwalunkwe apparat eiħor li jagħti riżultati ekwivalenti. Dan l-apparat għandu jkun konformi mal-prestazzjoni speċifikata hawnhekk:

Il-kurva tad-deċellerazzjoni tat-troli mgħobbi b'massa li ma tiċċaqlaqx biex tkun prodotta massa totali ta’ 455 kg ± 20 kg għat-testijiet taċ-ċinturini tas-sigurtà u ta'910 kg ± 40 kg għat-testijiet tas-sistemi ta’ trażżin fejn il-massa nominali tat-troli u tal-istruttura tal-vettura hija ta’ 800 kg trid tibqa' fl-erja skura tal-graff fl-Anness 8. Jekk ikun meħtieġ, il-massa nominali tat-troli u tal-istruttura tal-vettura mqabbda miegħu tista' tiġi miżjuda b'inkrementi ta’ 200 kg, f'liema każ, għandha tiġi miżjuda massa li ma tiċċaqlaqx addizzjonali ta’ 28 kg għal kull inkrement. Fl-ebda każ, il-massa totali tat-troli u tal-istruttura tal-vettura u l-mases li ma jiċċaqalqux m'għandhom ivarjaw mill-valur normali għat-testijiet ta’ kalibrazzjoni b'aktar minn ± 40 kg. Matul il-kalibrazzjoni tal-apparat li jwaqqaf, il-veloċità tat-troli għandha tkun ta’ 50 km/h ± 1 km/h u d-distanza tal-waqfien għandha tkun ta’ 40 cm ± 2 cm.

7.7.4.2. Il-mekkaniżmu tat-test tal-aċċellerazzjoni

It-troli għandu jingħata propulsjoni sabiex il-bidla totali tal-veloċità tkun ΔV is km/h. It-troli għandu jibqa' orizzontali matul l-aċċellerazzjoni. L-aċċellerazzjoni tat-troli għandha tintlaħaq bl-użu tal-apparat konformi mal-prestazzjoni msemmija hawnhekk:

Il-kurva tal-aċċellerazzjoni tat-troli, mgħobbija b'massa inerta, għandha tibqa' fil-parti skura tal-graff fl-Anness 8, u tibqa' 'l fuq mis-segment definit mill-koordinati 10 g, 5 ms u 20 g, 10 ms. Il-bidu tal-impatt (T0) huwa definit, skont ISO 17 373 (2005) għal livell ta’ aċċellerazzjoni ta’ 0.5 g. Il-massa totali tat-troli u l-istruttura tal-vettura u l-mases interti fl-ebda każ ma għandhom ikunu differenti mill-valur nominali għat-testijiet tal-kalibrar b'iktar minn ± 40 kg. Waqt l-ikkalibrar tat-tagħmir tat-test tal-aċċellerazzjoni, il-bidla totali tal-veloċità tat-troli ΔV għandha tkun km/h.

Minkejja t-twettiq tar-rekwiżiti ta’ hawn fuq, is-Servizz Tekniku għandu juża massa ta’ troli (mgħammra bis-sit tagħha), kif speċifikat fil-paragrafu 1 tal-Anness 6, ikbar minn 380 kg.

7.7.5. Il-veloċità tat-troli immedjatament qabel l-impatt (għat-trolis tad-deċellerazzjoni biss, meħtieġa għall-kalkolu tad-distanza tat-twaqqif) għandhom jitkejlu l-aċċellerazzjoni jew id-deċellerazzjoni tat-troli, l-ispostament 'il quddiem tal-manikin u l-veloċità tas-sider bi spostament ta’ 300 mm tas-sider.

Il-bidla tal-veloċità tiġi kkalkulata bl-integrazzjoni tal-aċċellerazzjoni jew id-deċellerazzjoni rrekordjata tat-troli.

Id-distanza biex jinkisbu l-ewwel km/h tal-bidla tal-veloċità tat-troli tista tiġi kkalkulata bl-integrazzjoni doppja tad-deċellerazzjoni rrekordjata tat-troli.

7.7.6. Wara l-impatt, il-montatura taċ-ċinturin jew is-sistema ta’ trażżin u l-partijiet riġidi tagħha, għandhom jiġu spezzjonati b'mod viżwali, mingħajr ma tinfetaħ il-bokkla, biex jiġi ddeterminat jekk kienx hemm kwalunkwe ħsara jew ksur. Fil-każ tas-sistemi ta’ trażżin, wara t-test, għandu jiġi aċċertat ukoll jekk il-partijiet tal-istruttura tal-vettura li huma mwaħħla mat-troli għaddewx minn kwalunkwe deformazzjoni permanent viżibbli. Jekk hemm kwalunkwe deformazzjoni ta’ din ix-xorta, din għandha titqies fi kwalunkwe kalkolu li jsir skont il-paragrafu 6.4.1.4.1.

7.7.7. Madankollu, jekk it-testijiet saru b'veloċità ogħla u/jew il-kurva tal-aċċellerazzjoni qabżet il-livell massimu tal-parti skura u ċ-ċinturin tas-sigurtà jissodisfa r-rekwiżiti, it-test għandu jitqies sodisfaċenti.

7.8. It-test tal-ftuħ tal-bokkla

7.8.1. Għal dan it-test, għandhom jintużaw il-montaturi taċ-ċinturin jew l-apparati ta’ trażżin li diġà għaddew minn test dinamiku skont il-paragrafu 7.7 t'aktar 'il fuq.

7.8.2. Il-montatura taċ-ċinturin għandha titneħħa mit-troli tat-test mingħajr ma tinfetaħ il-bokkla. Għandha tiġi applikata tagħbija lill-bokkla permezz ta’ trazzjoni diretta permezz taċ-ċineg marbuta magħha sabiex iċ-ċineg kollha jkunu soġġetti għal forza ta’ daN. (Huwa mifhum li n huwa n-numru taċ-ċineg mqabbda mal-bokkla meta tkun f'pożizzjoni msakkra.) Fil-każ fejn il-bokkla hija mqabbda ma’ parti riġida, it-tagħbija għandha tiġi applikata bl-istess angolu bħal dak ifformat mill-bokkla u t-tarf riġidu matul it-test dinamiku. Għandha tiġi applikata tagħbija b'veloċità ta’ 400 ± 20 mm/min liċ-ċentru ġeometriku tal-buttuna li tiftaħ il-bokkla tul l-assi fiss li jimxi b'mod parallel għad-direzzjoni inizjali tal-moviment tal-buttuna. Matul l-applikazzjoni tal-forza meħtieġa biex tinfetaħ il-bokkla, il-bokkla għandha tinżamm minn appoġġ riġidu. It-tagħbija kkwotata aktar 'il fuq m'għandhiex teċċedi l-limitu indikat fil-paragrafu 6.2.2.5 t'aktar 'il fuq. Il-punt ta’ kuntatt tal-apparat tat-test għandu jkun sferiku fil-forma b'radju ta’ 2,5 mm + 0,1 mm. Għandu jkollu superfiċje tal-metall illostrata.

7.8.3. Il-forza tal-ftuħ tal-bokkla għandha tkun imkejla u kwalunkwe ħsara tal-bokkla nnotata.

7.8.4. Wara t-test tal-ftuħ tal-bokkla, il-komponenti tal-montatura taċ-ċinturin jew tas-sistema ta’ trażżin li għaddew mit-testijiet provduti fil-paragrafu 7.7 t'aktar 'il fuq għandhom jiġu spezzjonati u l-grad ta’ ħsara sostnut mill-montatura taċ-ċinturin jew mill-apparat ta’ trażżin matul it-test dinamiku għandu jiġi rreġistrat fir-rapport tat-test.

7.9. It-testijiet addizzjonali fuq iċ-ċinturini tas-sigurtà b'apparati ta’ qabel it-tagħbija

7.9.1. L-ikkondizzjonar

L-apparat ta’ qabel it-tagħbija jista' jiġi sseparat miċ-ċinturin tas-sigurtà biex jiġi ttestjat u miżmum għal 24 siegħa f'temperatura ta’ 60° + 5 °C. It-temperatura mbagħad għandha tittella' għal 100° + 5 °C għal sagħtejn. Wara, għandu jinżamm għal 24 siegħa f'temperatura ta’ –30° + 5 °C. Wara li jitneħħa mill-ikkondizzjonar, l-apparat għandu jisħon għat-temperatura tal-ambjent. Jekk ikun ġie separat għandu jerġa' jiġi mwaħħal maċ-ċinturin tas-sigurtà.”

7.10. Ir-rapport tat-test

7.10.1. Ir-rapport tat-test għandu jirreġistra:

(a) ir-riżultati tat-testijiet kollha fil-paragrafu 7 ta’ hawn fuq u partikolarment:

(b) it-tip ta’ apparat użat għat-test (l-apparat tal-aċċellerazzjoni jew id-deċellerazzjoni);

(c) il-bidla totali tal-veloċità;

(d) il-veloċità tat-troli immedjatament qabel l-impatt biss għat-trolis tad-deċellerazzjoni;

(e) il-kurva tal-aċċellerazzjoni jew id-deċellerazzjoni matul il-bidla tal-veloċità tat-troli;

(f) l-ispostament massimu 'l quddiem tal-manikin;

(g) il-post — jekk jista' jinbidel — okkupat mill-bokkla matul it-test;

(h) il-forza tal-ftuħ tal-bokkla;

(i) kull falliment jew ksur.

Jekk minħabba l-paragrafu 7.7.1 l-ankraġġi provduti fl-Anness 6 ma’ dan ir-Regolament ma ġewx rispettati, ir-rapport tat-test għandu jiddeskrivi kif il-montatura taċ-ċinturin jew is-sistema ta’ trażżin kienet installata u għandu jispeċifika l-angoli u d-dimensjonijiet importanti.

8. IR-REKWIŻITI LI JIKKONĊERNAW L-INSTALLAZZJONI FIL-VETTURA

8.1. Tagħmir taċ-ċinturin tas-sigurtà u s-sistemi tat-trażżin

8.1.1. Bl-eċċezzjoni tas-sits intiżi biss għall-użu meta l-vettura tkun wieqfa, is-sits tal-vetturi tal-kategoriji M1, M2 (tal-Klassi III jew B), M3 (tal-Klassi III jew B) u N għandhom ikunu mgħammra biċ-ċintorini tas-sigurtà jew is-sistemi tat-trażżin li jissodisfaw ir-rekwiżiti ta’ dan ir-Regolament.

Il-Partijiet Kontraenti li japplikaw dan ir-Regolament jistgħu jitolbu l-installazzjoni taċ-ċinturini tas-sigurtà fuq vetturi M2 u M3 tal-Klassi II.

Meta jkunu ffittjati, iċ-ċinturini tas-sigurtà u/jew is-sistemi tat-trażżin f'vetturi tal-Klassi I, II jew A li jagħmlu parti mill-kategorija M2 jew M3 għandhom ikunu konformi mar-rekwiżiti ta’ dan ir-Regolament.

Il-Partijiet Kontraenti jistgħu, skont il-liġi nazzjonali, jippermettu l-installazzjoni taċ-ċinturini tas-sigurtà jew tas-sistemi tat-trażżin li ma jkunux dawk koperti minn dan ir-Regolament sakemm ikunu intiżi għal persuni b'diżabilità.

Is-sistemi tat-trażżin li jikkonformaw mad-dispożizzjonijiet tal-Anness 8 tas-serje 02 ta’ emendi għar-Regolament Nru 107 mid-dispożizzjonijiet ta’ dan ir-Regolament.

Vetturi tal-Klassi I, jew A li jagħmlu parti mill-kategorija M2 jew M3 jistgħu jiġu ffittjati b'ċinturini tas-sigurtà u/jew sistemi tat-trażżin konformi mar-rekwiżiti ta’ dan ir-Regolament.

8.1.2. It-tipi ta’ ċinturini tas-sigurtà jew ta’ sistemi ta’ trażżin għal kull pożizzjoni bilqiegħda fejn hija meħtieġa l-installazzjoni għandhom ikunu dawk speċifikati fl-Anness 16 (li magħhom la jistgħu jintużaw la l-apparati li jiġbdu lura li ma jissakkrux (il-paragrafu 2.14.1) u lanqas l-apparat li jiġbed li jinfetaħ b'mod manwali (il-paragrafu 2.14.2)). Għall-pożizzjonijiet bilqiegħda kollha fejn fl-Anness 16 jiġu speċifikati ċ-ċinturini ta’ fuq il-ħoġor tat-tip B, jiġu permessi ċ-ċinturini ta’ fuq il-ħoġor tat-tip Br3 ħlief fil-każ li, waqt l-użu, jinġibdu lura sa tali punt li jnaqqsu ferm il-kumdità wara li jinqaflu bil-bokkla b'mod normali.

8.1.2.1. Madankollu, għal pożizzjonijiet bilqiegħda fuq in-naħa ta’ barra, għajr dawk fuq quddiem, ta’ vetturi tal-kategorija N1 murija fl-Anness 16 u mmarkati bis-simbolu Ø, l-installazzjoni ta’ ċinturin ta’ fuq il-ħoġor Br4 m jew Br4Nm hija permessa, fejn jeżisti passaġġ bejn is-sit u l-eqreb naħa tal-ħajt tal-vettura maħsub biex jippermetti l-aċċess lill-passiġġieri għal partijiet oħra tal-vettura. Spazju bejn sit u l-ħajt tal-ġenb jitqies passaġġ, jekk id-distanza bejn dak il-ħajt tal-ġenb, bil-bibien kollha magħluqa, u pjan lonġitudinali vertikali li jgħaddi bejn il-linja ċentrali tas-sit ikkonċernat – imkejjel fil-pożizzjoni tal-punt R u b'mod perpendikolari mal-pjan medjan lonġitudinali tal-vettura – ikun iktar minn 50 mm.

8.1.3. Fejn mhu meħtieġ l-ebda ċinturin tas-sigurtà, jista' jkun provdut kwalunkwe tip ta’ ċinturin tas-sigurtà jew ta’ sistema ta’ trażżin li jikkonforma ma’ dan ir-Regolament skont l-għażla tal-manifattur. Ċinturini tat-tip A tat-tipi permessi fl-Anness 16 jistgħu jiġu provduti bħala alternattiva għaċ-ċinturini ta’ fuq il-ħoġor għal dawk il-pożizzjonijiet bilqiegħda fejn iċ-ċinturini ta’ fuq il-ħoġor jiġu speċifikati fl-Anness 16.

8.1.4. Fuq iċ-ċinturini bi tliet ponot mgħammra b'apparati li jiġbdu lura, apparat li jiġbed lura wieħed irid jaħdem mill-inqas fuq iċ-ċinga dijagonali.

8.1.5. Ħlief għall-vetturi tal-kategorija M1, jista' jiġi permess apparat li jiġbed lura li jissakkar f'emerġenza tat-tip 4N (il-paragrafu 2.14.5) minflok apparat li jiġbed lura tat-tip 4 (il-paragrafu 2.14.4) fejn intwera għas-sodisfazzjon tas-servizzi responsabbli għat-testijiet li ma jkunx prattiku li jitwaħħal apparat li jiġbed lura tat-tip 4.

8.1.6. Għall-pożizzjonijiet bilqiegħda ta’ quddiem fuq in-naħa ta’ barra u ta’ quddiem fin-nofs murija fl-Anness 16 u mmarkati bis-simbolu *, iċ-ċinturini ta’ fuq il-ħoġor tat-tip speċifikat f'dak l-Anness għandhom jitqiesu adegwati fejn il-windskrin jinsab barra ż-żona ta’ referenza ddefinita fl-Anness 1 għar-Regolament Nru 21.

Rigward iċ-ċinturini tas-sigurtà, il-windskrin jitqies bħala parti miż-żona ta’ referenza meta kapaċi jidħol f'kuntatt statiku mal-apparat tat-test skont il-metodu deskritt fl-Anness 1 għar-Regolament Nru 21.

8.1.7. Kull pożizzjoni bilqiegħda fl-Anness 16 immarkata bis-simbolu ·, għandhom ikunu provduti ċinturini bi tliet ponot ta’ tip speċifikat fl-Anness 16 ħlief jekk waħda mill-kondizzjonijiet li ġejjin tkun sodisfatta, f'liema każ jistgħu jkun provduti ċinturini b'żewġ ponot ta’ tip speċifikat fl-Anness 16.

8.1.7.1. Hemm sit jew partijiet oħra mill-vettura li jikkonforma mal-paragrafu 3.5 tal-Appendiċi 1 għar-Regolament Nru 80 direttament quddiem, jew

8.1.7.2. L-ebda parti mill-vettura hija fi jew, meta l-vettura tkun miexja, kapaċi li tkun fiż-żona ta’ referenza, jew

8.1.7.3. Partijiet mill-vettura fiż-żona ta’ referenza msemmija jikkonformaw mar-rekwiżiti tal-assorbiment tal-enerġija stabbiliti fl-Appendiċi 6 għar-Regolment Nru 80.

8.1.8. Bl-eċċezzjoni tal-każ kopert mill-paragrafu 8.1.9, kull pożizzjoni bilqiegħda għal passiġġier li hija mgħammra b'airbag għandha tkun provduta bi twissija kontra l-użu ta’ trażżin għat-tfal li jħares lura f'dik il-pożizzjoni bilqiegħda. It-tikketta tat-twissija, fil-forma ta’ piktogramma li tista' tinkludi test spjegattiv, għandha titwaħħal b'mod li ddum u għandha tkun f'post tali li hija faċilment viżibbli quddiem persuna li tkun se tinstalla trażżin għat-tfal li jħares lura fuq is-sit ikkonċernat. Eżempju ta’ disinn possibbli ta’ piktogramma jintwera fil-Figura 1. Referenza permanenti għandha tkun viżibbli f'kull ħin, f'każ li t-twissija ma tkunx viżibbli meta l-bieb ikun magħluq.

Figura 1

Il-kuluri:

(a) il-piktogramma hija ħamra

(b) is-sit, is-sit tat-tfal u l-linja ta’ kontorn tal-airbag huma suwed;

(c) il-kelma airbag kif ukoll l-airbag huma bojod.

8.1.9. Ir-rekwiżiti tal-paragrafu 8.1.8 m'għandhomx japplikaw jekk il-vettura hija mgħammra b'mekkaniżmu li jħoss awtomatikament il-preżenza ta’ kwalunkwe trażżin għat-tfal li jħares lura, u jiżgura li l-airbag mhux se jintuża meta titwaħħal sistema tat-trażżin għat-tfal ta’ din ix-xorta.

8.1.10. Fil-każ ta’ sits li kapaċi jiddawru jew jitqiegħdu f'orjentazzjonijiet oħra, iddisinjati biex jintużaw meta l-vettura tkun wieqfa, ir-rekwiżiti tal-paragrafu 8.1.1 għandhom japplikaw biss għal dawk l-orjentazzjonijiet li huma maħsuba għal użu normali meta l-vettura tkun qed tivvjaġġa fi triq, skont dan ir-Regolament.

8.2. Ir-rekwiżiti ġenerali

8.2.1. Ċinturini tas-sigurtà, sistemi ta’ trażżin, u sistemi ISOFIX għat-trażżin tat-tfal skont it-tabella 2 tal-Anness 17 – Appendiċi 3, għandhom jitwaħħlu ma’ ankraġġi konformi mal-ispeċifikazzjonijiet tar-Regolament Nru 14, bħad-disinn u l-karatteristiċi dimensjonali, l-għadd ta’ ankraġġi, u r-rekwiżiti ta’ saħħa.

8.2.2. Iċ-ċinturini tas-sigurtà, sistemi ta’ trażżin, u sistemi ISOFIX għat-trażżin tat-tfal irrakkomandati mill-manifattur skont it-tabelli 1 u 2 tal-Anness 17 – Appendiċi 3, għandhom jiġu installati b'tali mod li jaħdmu b'mod sodisfaċenti u jnaqqsu r-riskju ta’ korrimenti fiżiċi fil-każ ta’ aċċidenti. B'mod partikolari, għadhom jiġu installati b'tali mod li:

8.2.2.1. Iċ-ċineg ma jkunux jistgħu jassumu konfigurazzjoni perikoluża;

8.2.2.2. Il-periklu li ċinturin imqiegħed f'pożizzjoni korretta jiżloq minn fuq l-ispalla ta’ min jilbsu minħabba l-moviment 'il quddiem tiegħu/tagħha jitnaqqas għal minimu.

8.2.2.3. Ir-riskju li ċ-ċinga tiddeterjora permezz ta’ kuntatt mal-partijiet bil-ponta tal-vettura jew tal-istruttura tas-sit, is-sistemi ta’ trażżin tat-tfal jew is-sistemi ISOFIX għat-trażżin tat-tfal irrakkomandati mill-manifattur skont it-tabelli 1 u 2 tal-Anness 17 – Appendiċi 3, jitnaqqas għal minimu.

8.2.2.4. Id-disinn u l-installazzjoni ta’ kull ċinturin tas-sigurtà provdut għal kull pożizzjoni bilqiegħda għandhom ikunu tali li jkunu disponibbli malajr għall-użu. Barra minn hekk, fejn is-sit komplut jew il-kuxxin tas-sit u/jew id-dahar tas-sit jistgħu jintlewew sabiex ikun hemm aċċess għall-parti ta’ wara tal-vettura jew għall-oġġetti jew għall-kompartiment tal-bagalji, wara li dawk is-sits jintlewew u jitreġġgħu għall-pożizzjoni bilqiegħda, iċ-ċinturini tas-sigurtà provduti għal dawk is-sits għandhom ikunu aċċessibbli għall-użu jew jistgħu jiġu rkuprati faċilment minn taħt jew minn wara s-sit, minn persuna waħda, skont l-istruzzjonijiet fil-manwal tal-utent tal-vettura, mingħajr ma jkun hemm għalfejn li dik il-persuna tingħata taħriġ jew tkun ipprattikat.

8.2.2.5. Is-Servizz Tekniku għandu jivverifika li, bl-ilsien tal-bokkla mdaħħal fil-bokkla: 8.2.2.5.1. Il-parti laxka possibbli fiċ-ċinturin ma tipprevjenix l-installazzjoni korretta tas-sistemi ta’ trażżin għat-tfal irrakkomandata mill-manifattur, u 8.2.2.5.2. fil-każ ta’ ċinturini bi tliet ponot, fit-taqsima ta’ fuq il-ħoġor taċ-ċinturin tista' tiġi stabbilita tensjoni ta’ mill-inqas 50 N permezz tal-applikazzjoni esterna tat-tensjoni fit-taqsima dijagonali taċ-ċinturin, meta ppożizzjonat: (a) fuq manikin ta’ 10 snin kif speċifikat fl-Anness 8, l-Appendiċi 1 tar-Regolament Nru 44 u stipulat skont l-Anness 17, l-Appendiċi 4 tar-Regolament preżenti; (b) jew fuq